text:
Alivinnan er við
at forkoma øllum livandi á firðum, sundum og enntá á opnum havi.
Og ikki nokk við tí, nú skulu fólk á Sandi og føroyingar sum
heild góðtaka eina tvífalda øking av alingini hjá Mowi á
Sandsvág. Umhvørvisstovan, stempulstovan hjá landsstýrinum og
alivinnuni, hevur góðkent víðkanina av aliøkinum frá 58.500m2
til 110.700m2 og við 90 metrum úteftir og 90 metrum tættari inn
til sandin. Í umhvørvisgóðkenningini verður skrivað, at ætlanin
er at leggja ein fóðurflaka í økinum...ikki eitt næstan 100
metur langt skip, men ein flaka. Ein flaki er ein prámur, oftast
kanska ein metur høgur, og er kendur sum arbeiðssamboð til
umvælingar av skipum ella bryggjukanti. Vit síggja skandaluna hjá
alifyritøkuni Luna vesturi í Víkum, har eitt stórt skip...ein
”fóðurflaki” hevur ligið og gresja í mølini í fleiri
mánaðir. Ikki er slíkt just eyðkennið fyri føroyskan dugnaskap
á sjónum, og neyvan høvdu teir gomlu funnið uppá at lagt eitt
tungt lastað skip fyri akker á mest brimbardu plássum.
Friðað
náttúruøki
Bert trí náttúruøkið hava føroyingar
megna at friðað síðan løgtingslógin nr. 48. um náttúrufriðing
varð sett í gildið 9.juli 1970. Tað sigur nakað um hvussu stóra
virðing føroyingar hava fyri síni náttúru og umhvørvið.
Vøtnini í Leynum og áin eru friðað, og Fjallavatn....nærmasti
granni til Víkar har Luna hevur sína skandalu liggjandi í mølini,
kravdi bardaga og nógv rok við SEV, innan tað eydnaðist at
tryggja náttúruperluna í Vágum.
Og triðja friðaða
náttúruøkið eru Mølheyggjarnir á Sandi. Eitt hitt mest serstaka
náttúruøki í landinum við hópin av serstøkum gróðuri og
smákyknum, ið bert finnast har og ongar aðrar staðir. Aftan fyri
sandin er Sandsvatn har serstøk sjósílastamma hevur hildið til í
øldir, og havt álvarsamar hóttanir frá óskipaðum
kloakkeringsviðurskiftum, ið tó eru fingið í rættlag.
Náttúrufriðingarlógin
Endamálsorðingin
í Náttúrufriðingarlógini sigur greitt at, ”øll skulu vit
fyriliti og varsemi fara um í nátúruni, einki gera, ið kann
skaða ella skemma, gera nakrar ónaðir hjá øðrum.” Sagt verður
eisini at, ”øll dálking av náttúruni við pappíri, fløskum,
plastíløtum, brotum o.ø. er forboðin.”
í grein 3. í
endamálorðingini verður nevnt at, ” gomul og ónýtilig før
skulu høggast upp ella søkkjast á støðum, har tey ikki eru til
bága fyri sigling ella fiskiskap”.
Yvirfriðingarnevndin metti
við goðkenningin av aliøkinum hjá Luna við Víkar, at
náttúrfriðingarlógin ikki er galdandi fyri sjóøkið, og at
nevndin tí ikki kundi taka støðu til aliøki fram við sjóðarmála.
Hesa niðurstøðu kann stórur ivi verða um, tí sambært grein 3
skulu gomul og ónýtilig skip høggast upp ella søkkjast, og tað
óansæð um slík liggja svínabundin við kaj ella ankrað á einum
fjørði. Annars verður í grein 2. umrødd bygging uttangarðs, at
”loyvt er ikki at byggja hús, skúr ella a.l. uttan loyvi frá
friðingarnevndini. Undantikinir eru smærri bygningar, sum eftir
gomlum siði vanliga hava verið bygdir uttangarðs í samband við
landbúnað, tá ið teir ikki skemma náttúruna.” Aliøkið á
Sandsvág kann neyvan sigast at vera hvørki innan- ella uttangarðs,
men skal byggjast innangarðs skal slíkt verða ikki minni enn 300
metur frá vøtnum størri enn 1ha og frá áum, ið eru meira enn
4metur breiðar í botninum.
Hesar ásetingar hava heilt greitt
sum endamál at verja um vøtnini og stóru áirnar.
Skemman og
álvarsom dálking
Friðing av sjóøki er ikki ókent tá
verjast skal um ein fiskastovn ella viðbrekið økið sum t.d.
Føroya Banka. Náttúrufriðingarlógin hevur heilt greitt sum
endamál at verja móti dálking og skemman – sjónligari dálking
– sum stóri vindmyllurnar við Gellingarklett, ið
Yvirfriðingarnevndin hevur heft seg við at verða ov høgar. Á
sama hátt gevur lógin greið boð, m.a. at gomul skip ikki mugu
sløðast kringum á fjørðinum ella í mølini, og tí skulu
burturbeinast...vegna sjónliga og óetiska dálking. Og byggjast
mugu ikki bygningar innangarðs nærri enn 300 metur frá áum størri
enn 4 metur í botninum. Um slíkir bygningar standa á pelum í
mølini heimilar ikki at tað kann góðtakast, just sum at talan er
um eitt 100 metur stórt skip, ið verður ankrað stutt frá
sjóðarmálanum.
Fóðurskipið hjá Mowi er tí heilt greitt ein
sjónlig og óetisk dálking og atgerð, ið ikki kann heimilast
sambært lógini um náttúrufriðing. At fóðurskipið hjá Luna
við Víkar ikki var ein sjónlig dálking tí eingin bústaður er
nærhendis, vil heldur ikki hava nakra heimild tá slíkt skip ikki
hevur nakan sjálvsagdan ella søguligan lut á slíkum stað...enntá
sum nærmasti ”granni” til friðaða Fjallavatn har vitjandi við
avbera sýninum vestur í hav fáa sum á kjaftin....við óetiskari
og sjónligari dálking.
Umhvørvisstova
og Landsstýri uttan umhvørvispolitikk
At náttúru- og
umhvørvisvernd enn hevur lága, fyri ikki at siga onga raðfgesting,
síggja vit hvønn dag í árinum. Alt ber til og alt er loyvt.
Frávik frá galdandi reglum er mestan ein megin regla hjá
Umhvørvisstovuni, a sama hátt sum umhvørvisárinskanningar fyrst
verða gjørdar eftir at ein skaði er staðfestur. Við avoldaðari
lógavu, onga uppfylging og raðfesting av altjóða sáttmálum um
veðurlagsbroytingar, tryggjan av lívfrøðiliga margfeldni, ella
burðardyggar menningarætlanir....alt altjóða sáttmálar
Landsstýrið hevur bundið seg til, verur enn arbeitt eftir frummum
og sum best ber til. Lógávu til lendisskipan finnist ikki, sum sæst
á lokal-politiskum bardøgum á tingi, og alt meðan leggur
Løgmansskrivstovan ætlanir í einum ”burðardyggum vækstrarforum”
har náttúran skal troytast enn meira og við enn størri og meira
vandamiklari dálking...fyri at tæna privatum
peningaáhugamálum.
Serstøk gil sum Fossdalsgjógv, uttangarðs
í Guds fríðu náttúru, skal ognartakast til bygging tí ein
hotelstjóri skal hava enn eina Michelinstjørnu. Og KOB kann sum
einasta brennistøð í Europa og mesta partinum av heiminum brenna
bildekk...ikki fyri at stuðla undir endurnýtslu ella minka um
oljunýtslu ella CO2 útlat...men økja alvarsama kyksilvur- og
dioxineitran, ið umhvørvið og sjógvurin annars hevur í rikiligt
mát. Vindmylluáhugamál eru meira privat enn nakað annað, og
uttan at vit enn hava eina lendisskipan og landsplanlegging til
skilabestu vindorkuøki. Alivinnan sleppur ótarnað av oyða allar
firðir og sund, forkoma uppvækstarøkum hja smáfiski og ynguli,
avoyða sjósílið og villa Atlantslaksin....tí peningalig áhugamál
hava størri tídning enn tryggjan av óspiltari og ódálkaðari
náttúru - umhvørvið á landi og sjógvi -, ið eftirkomar hava
krav uppá er óspilt og kann nøkta tørvin krevjast kann til
haldgóða og virðiliga tilveru.
Sandingar hava
umsitið sítt nátturugivna tilfeingið á framúr hátt, velt bøðin
og gagnnýtt tað avbera góða fiskiríkidømið teim er falli í
lut. Men at lata útlendskar spekulantar atgongd at oyða
fiskiríkidømið, dálka og illa skemma avbera vøkru bygdina og
tess umhvørvið, er so karrátt, ómentað og á lágum støði sum
hugsast kann.
Kári Thomsen


c: text/html

text:
Svimjihylurin í Svínoy er klárur at verða umvældur
2021-06-03 12:02
Takk skal Helgi Abrahamsen hava. Útoyggjagrunnurin hevur latið 45000 kr til umvæling av svimjihylinum í Svínoy. Hetta var so triðu fer, Klaksvíkar kommuna søkti um stuðul til umvælingina. Eftirsum, at tey hava fingið stuðul væntast, at býráðið eisini setur pening av til hetta og arbeiðið byrjar í summar.
Gongdin higartil
Nú er tað eitt sindur síðani, at eg byrjaði at heita á kommunan um at umvæla hylin. Fyrsta maylurin varð sendur tann 14/2 í 2020. Ja, man kann siga at hatta var eitt valentines bræv til kommununa. Eg visti ikki av tá, at tað fór at taka so langa tíð, tí ikki fyrr enn nú kemur býráði við pengum. Eg havi frætt, at kommunan í nøkur ár hevur sett fokus á málið um svimjihylin í Svínoy, at gera neyðug átøk, soleiðis at svimjihylurin kann brúkast, og hevur søkt um stuðul frá ymiskum grunnum til arbeiði.
Hóast tey hava arbeitt við málinum í nøkur, ár kom kommunan ikki við nøkrum ítøkiligum. Man fær tað fatan, at tað var eingin vilji at fara í gongd. Síðani fyrsta meylin havi eg sent fleiri aðrar til kommununa. Ja, higartil havi eg meir enn 20 ferðir heitt á kommununa um hetta. Tað var ringt at fáa hetta málið fyri mentanarnevndina. Dagin tað kom fyri á nevndarfundi í Klaksvík var í 6. Oktober 2020. Ein mána áðrenn valið. Nevndin setti so hetta málið á fíggjarætlanina fyri 2021 men tað var for tíðliga at gleðast. Fyrst í februar 2021 frætti eg, at kommunan hevði sett 0 kr av til at umvæla svimjihylin í Svínoy. Í staðin hevði kommunan sent umhvørviðs og vinnumálaráðnum eina umsókn um útoyggjastuðul. Vit hava frætt at tey hava fingið positivt svar, so tað eydnaðist at skaffa fígging.
Er viljin til staðar?
At umvæla eina svimjihyl er grundleggjandi eitt kommunalt arbeiði. Hví skuldi hetta taka so langa tíð at fáa kommunan at gera eina kommunala uppgávu? Svimjihylurin eru til gagns fyri bæði svínoyingar og vitjandi. Fyrr í tíðini varð hann brúktur til undirvísing. Har lærdu børnini at svimja. Sjálvt um eingi skúlabørn eru í Svínoy hevur svimjihylurin verið nógv brúktur hvørt ár. Eg undrist enn yvir, hví tað man vera, at kommunan einki kann gera uttan stuðul frá grunnum, tá tað handlar um at gera nakað í Svínoy. At umvæla ein lítlan útisvimjihyl kann ikki verða ein stór útreiðsla hjá eini kommunu.
Vit Svínoyngar hopa at kommunan tekur seg saman og byrjar upp á umvælingina. Vit vilja eisini hjálpa til vissi tørvur er á tí. Svínoyngar hava reinsað hylin, so at arbeiðið kann byrja so skjótt sum møguligt.
Vit gleðast um at kommunan hevur fingið stuðul, og vóna at kunna brúka svimjihylin í summar.
Við vón
Petur Asano

robotstxt: allowed

filter: keep


text:
Jobmatch
Á Jobmatch kanst tú skapa tær eitt týðandi netverk, sum ger tað lættari hjá tær at finna eitt hóskandi starv. Eisini er hetta netverk týdningarmikið, um tú eitt nú skalt undir at skriva høvuðsuppgávu ella ynskir at koma í starvsvenjing hjá føroyskari fyritøku, stovni ella kommunu. Jobmatch er harafturat ein góður møguleiki at kunna seg um føroyska arbeiðsmarknaðin, og samstundis gera vart við seg í mun til møguligar framtíðar arbeiðsgevarar. Inni á ‘Størv o.a.’ kanst tú kunna teg um tøk størv, møgulig starvsvenjingarpláss umframt samstarv í mun til serritgerðir og aðrar uppgávur. Hendan síðan verður dagførd við jøvnum millumbilum fram til Jobmatch starvsstevnuna
NÆR
Jobmatch 2021 verður í Norðurlandahúsinum mikudagin 29. desember frá kl. 12.00-18.00
JobPrát
Fyri at tryggja tær talutíð hjá teim luttakarum, tú ynskir at koma í samband við, er møguligt at bíleggja eitt JobPrát framman undan starvsstevnuni. Eitt JobPrát er ein óbindandi styttri samrøða á 10 minuttir, har tú fært høvið til at kunna teg um arbeiðsgevaran og greiða frá um teg sjálvan. Tað er ikki nøkur treyt at bíleggja JobPrát fyri at luttaka á Jobmatch – bert ein møguleiki. Vanliga vitja um 500 fólk í Norðurlandahúsinum, tá Jobmatch er. Harvið kann tað í løtum tykjast trupult at koma á tal við onkrar av luttakararnar, um tú ikki hevur bílagt JobPrát frammanundan. Eitt JobPrát kann eitt nú nýtast til at tosa um størv, starvsvenjingarmøguleikar, ella samstarv um skrivligar uppgávur í samband við lesnaðin.
JobPrát funktiónin virkar soleiðis, at tú kanst skræddaraseyma tína egnu JobPrát ætlan og á hendan hátt velja júst tær tíðir, sum hóska tær best.
LUTTAKARAR KUNNU BÍLEGGJA JOBPRÁT VIÐ TEG
Í ár verður tað eisini møguligt hjá teim luttakandi fyritøkunum og stovnunum at bíleggja eitt JobPrát við vitjandi, sum hava teir førleikar, teimum sóknast eftir. Bíleggur ein Jobmatch luttakari JobPrát við teg, fært tú boð um hetta umvegis t-post. Tískil er tað eisini umráðandi, at tú útfyllir skrásetingarskjalið so nágreinað sum møguligt. Hesar upplýsingar fáa luttakandi fyritøkur og stovnar atgongd til, soleiðis at tey kunnu seta seg í samband við tykkum.
GG! Tað eru bert luttakandi fyritøkur, stovnar og kommunur sum fáa atgongd til tínar upplýsingar; ikki hini vitjandi. Tað er upp til ein sjálva/n, hvussu nógv ein upplýsir í skrásetingini. Tað ber eisini til at vitja á Jobmatch starvsstevnuna uttan at útfylla alt. Tó kann hetta avmarka, hvussu nógvir luttakarar seta seg í samband við teg til eitt óformligt prát.
Seinasta freist at bíleggja JobPrát er 26. desember kl. 20.00.
FRAMLØGUR
Eins og undanfarin ár verður eisini møguligt hjá tær at lurta eftir forvitnisligum framløgum á Jobmatch. Hesar fara at verða í Dansistovuni í Norðurlandahúsinum.
KUNNINGARDISKUR
Í forhøllini verður ein kunningardiskur mannaður við umboðum frá Vinnuhúsinum, MFS og Útlendingarsovuni
Verið vælkomin á Jobmatch tann 29. desember millum kl. 12 – 18.
Tað er sjálvandi ókeypis at luttaka á Jobmatch
Stuðlar eru Tórshavnar kommuna og Bakkafrost
Í stýrisbólkinum sita umboð fyri Tórshavnar kommunu, Vinnuhúsið, MFS og Jobmatch


text:
Í fagrasta jólaveðrið á páskum, vindstilli og kavaflykrum, var ein á papírinum spennandi dystur í Betri deildini á skránni í Trongisvági. Annað av liðnum, ið mong hava spátt sum ein av FM kandidatunum, KÍ, var komið túrin suður at vitja felagsliðið í Suðuroynni TB/FC Suðuroy/Royn. Bæði liðini vunnu sínar undarfarnu dystir, so útlitini fyri einum góðum dysti í kuldanum við Stórá vóru góð. Men sigast skal beinavegin, at dysturin als ikki bleiv nakað festfýrverkarí, tvørturímóti.
Dysturin byrjaði sera varliga og hvørgan av liðnum tóktist at vilja tað stóra frameftir. KÍ hevði bóltin heldur meira enn TB/FC Suðuroy/Royn, tó uttan at nakað vandamikið spurdist burturúr, meðan heimaliðið tóktist at satsa uppá skjótálop. Fyrsta hæddarpunkið var eftir umleið tíggju minuttir, tá liðskiparin hjá heimaliðnum, Teitur Olsen, var tætt við, tá hann við høvdinum skallaði eitt horna lúkst uttanfyri arðu stongina.
Tá umleið 23 minuttir vóru leiktir kom einasta málið í dystinum. KÍ fekk fríspark uttarliga mitt á hálvuni hjá heimaliðnum. Frísparkið bleiv skotið væl innfyri, har ein KÍ leikari strekti seg og snittaði bóltin í netið lúkst úti við stongina har Budakovic í málinum ikki rakk. Eitt einkult men væl útført mál.
Restina av fyrra hálvleiki var ikki nógv at skriva heim um fyri heimaliðið, eitt skot langt útifrá frá Isaac var einasta heimaliðið hevði at bjóða meðan KÍ einar tvær ferðir kom fram til hálvvandamiklar støður, ið kundu og burdu givið mál sum tó ikki blivu til nakað.
Seinni hálvleikur byrjaði við sama spæli sum fyrri. KÍ hevði bóltin meðan heimaliðið lá aftarliga og bíðaði og royndi seg við skjótálopum. KÍ var tvær ferðir nær við at økja, tá fyrst eitt innlegg var sent á tvørstongina og síðan eitt fríspark, ið rakti stongina. Heimaliðið virkaði ikki til at hava eitt mótsvar og hevði stórt sæð ongan málmøguleika fyrr enn eini 75 minuttir vóru leikir.
Við einum korteri eftir, var sum um at suðuroyingarnir vaknaðu úr dvala og kom longur fram á vøllin at pressa vitjani klaksvíkingarnir. Eitt tilvildarligur bóltur datt fyri føturnar á Stefani, sum sendi bóltin beint uttanfyri, og síðan fekk Salmundur ein møguleika við høvdinum men heldur ikki hann rakti málið og skallaði uttanfyri.
Tá umleið fimm minuttir vóru eftir kom møguleikin at javna, ið altíð kemur tá støðan er 1-0. Innskifti John Villi Leo varð feldur stutt uttanfyri KÍ brotsteigin. Arifovic bleiv settur at taka frísparkið, sum hann við vinstra fótinum sendi hart og lágt inn fyri KÍ málið. Tíverri fór bólturin millum vinir og fíggindar uttan at nakar rakti hann og út av vøllinum hinumegin. Einir tríggir suðuroyingar vóru sera tætt við at fáa fótin á og snitta útjavnandi bóltin í netið men so skuldi tíverri ikki blíva.
Beint áðrenn dystarlok bleiv málmaðurin Budakovic meiðslaður og lá á vøllinum í útivið fimm minuttir, men tíbetur kom hann á føtur aftur og fullførdi dystin.
Klaksvíkingar vunnu 1-0 og hóast teir ikki vístu tað stóra, so var tað samanumtikið uppiborið at teir fingu tey trý stigini við heim. Heimaliðið vildi ov litið og tá man stillar seg so aftarliga, sum vit gjørdu í dag, so verður torført at vinna dystir. Á heimavølli átti man heldur at lagt meir fyri og pressa gestirnar longri frammi enn tað vit vóru vitni til í dag.
Samanumtikið ein heldur óáhugaverdur dystur fyri teir umleið 200 møttu áhyggjarnar har lítið gott fótbóltsspæl var at síggja og fáir málmøguleikar.
Tó skal havast í huga at kappingarárið just er byrja, so fótbóltsspælið verður uttan iva betri í takt við fleiri dystir verða leiktir.
Til endans vil eg rósa teimum nógvu KÍ fjepparunum, ið vóru komnir suður at stuðla blá-hvíta liðnum, serliga teimum 10-12 fýrunum við tungum ryggsekkum, ið báðar hálvleikirnar stóðu aftanfyri málverjan hjá heimaliðnum. Smáargandi sangir, kjaftaslit og blát roykshow: skemtiliga hæddarpunktið hendan ísakalda várdagin við Stórá.


text:
Flogfelag Føroya skipar fyri pakkaferð í samband við Reykjavík Marathon og Hálvmarathon tann 18. august 2007. Farið verður úr Vágum tann 17. august og heim aftur tann 21. august.
Íroknað prísin er:
-Flogferð Vágar-Reykjavík og aftur við ferðaavgjøldum
-Gisting í 4 nætur í Fjørukrónni í einakamr við morgunmati
-Luttøkugjald til marathon ella hálvmarathon í Reykjavík
-Víkingadøgurði í Fjørukrónni
Prísir:
-Hálvmarathon 4.995,-
-Marathon 5.145,-
Tit kunnu fáa meira at vita um ferðina við at venda tykkum til Flogfelag Føroya, telefon 340000 ella teldupost booking@ff.fo
Ferðin er treytað av nóg stórari luttøku.


text:
At velja Ársins Virki er framhaldandi ein týdningarmikil partur av Vinnudegnum. Til at velja Ársins Virki situr ein dómsnevnd, ið er vald av nevndini í Føroya Arbeiðsgevarafelag. Umframt at leggja dent á fíggjarlig úrslit seinastu árini, hyggur dómsnevndin eisini eftir, um fyritøkur hava víst framfýsni og áræði á ymiskum økjum, og um hetta hevur viðført menning og vøkstur av fyritøkuni. Hetta kann t.d. vera viðvíkjandi framleiðslu, útflutningi, útbúgving ella vøru- og tænastumenning.
Í dómsnevndini sita:
Marita Rasmussen, stjóri í Føroya Arbeiðsgevarafelag
Herálvur Joensen, aðalstjóri í Umhvørvis- og vinnumálaráðnum
Árni Ellefsen, stjóri í BankNordik
Jean Djurhuus, stjóri í Betri Banka
Chik Collins, rektari á Fróðskaparsetri Føroya
Gunnar Mohr, stjóri í P/f Poul Michelsen, Ársins Virki 2019
Skrivari fyri dómsnevndina er Niels Winther, ráðgevi í Vinnuhúsinum.
Umframt heiðurin fær Ársins Virki eina serliga standmynd, ið er gjørd til endamálið. Talan er um eina standmynd, sum er stoypt í bronsu.
Ársins Virki hevur verið kosið á hvørjum ári, meðan hetta ikki er galdandi fyri Vinnuátakið (fyrr Ársins Átak). Sama dómsnevnd, sum velur Ársins Virki, velur Vinnuátakið.
Vinnuátakið æt áður Ársins Átak, men Føroya Arbeiðsgevarafelag ynskti á seinasta Vinnudegi at leggja serligan dent á búskaparliga, umhvørvisliga og sosiala burðardygd, og tí var eisini heitið á heiðrinum broytt. Vinnuátakið verður latið virki ella persóni, sum hevur gjørt eitt serligt átak, ið kann gagna vinnuligum framburði. Talan kann vera um einstakt átak, men kann eisini vera arbeiði, sum er gjørt í longri tíð.
Fyri Vinnuátakið verður latin ein standmynd, sum er eitt V úr stáli við búmerkinum hjá Føroya Arbeiðsgevarafelag graverað í.
Hvør verður Ársins Virki og Vinnuátakið 2021 verður avdúkað í Norðurlandahúsinum 1. oktober á Vinnudegnum 2021.
Vælkomin á Vinnudagin
Skráin fyri Vinnudagin 2021 sæst her


text:
Fá betur innlit í tykkara úrslit
Nógv ganga í myrkrið, tá tað kemur til lýsingar og marknaðarførslu – ella í besta føri gita, hvat riggaði og hvat ikki riggaði. John Wanamaker er kendur fyri at siga: “Helvtin av pengunum, ið eg brúki uppá lýsingar, eru spiltir; trupulleikin er, at eg veit ikki hvør helvt.”
Við talgildari marknaðarførslu hava vit betri amboð, fyri at vita júst hvør lýsing ella hvat tíðindabræv varð lisið mest, hvussu vitjandi uppførdu seg á heimasíðuni og hvørjar Facebook lýsingar førdu til mest sølu.


text:
Tórshavnar Musikkskúli
Tórshavnar Musikkskúli húsast á Landavegnum 84.
Í skúlanum starvast í løtuni fleiri enn 50 lærarar og hvørja viku fáa áleið 800 næmingar frálæru á einum ljóðføri. Harumframt eru eisini alskyns kór, orkestur og "bands" , sum hvørja viku venja á skúlanum.
Umframt undirvísingina í musikkskúlanum samstarvar musikkskúlin við aðrar mentanarstovnar, m.a Skúlan á Fløtum um Litir í Leiki skipanina, Skúlan við Løgmannabreyt um Ljóð í Leiki skipanina.
Tórshavnar Musikkskúli samstarvar eisini við Glasir og Setrið um frálæru í tónleiki.
Musikkskúla miðnám og Orgulleikaraútbúgvingin eru partur av Tórshavnar Musikkskúla. Les meira um skipanirnar HER
Skrivstovan er opin
Mánadag kl. 08.00 – 16.00
Týsdag kl. 11.00 – 16.00
Mikudag kl. 08.00 – 16.00
Hósdag kl. 11.00 – 16.00
Fríggjadag kl. 08.00 – 14.00
Telefonavgreiðsla er:
Mánadag - Fríggjadag kl. 11.00 - 15.00
Teldupostur: musikkskulin@torshavn.fo
Telefon: 302470
Frítíðarætlan skúlaárið 20-21


text:
Reglugerð fyri stuðul til altjóða kappingar uttanlands
Hendan reglugerð viðgerð treytir fyri at fáa peningaligan stuðul til at luttaka í altjóða kappingum uttanlands.
Upphæddin sum verður sett av til stuðul til altjóða kappingar uttanlands er partur av samlaða býtinum, sum fíggjarnevndin ger og leggur fyri aðalfundin til góðkenningar.
Stuðul kann søkjast til altjóða kappingar, sum sambond undir ÍSF luttaka í uttanlands.
Sum meginregla skulu hesar treytir verða uppfyltar:
- Talan skal verða um EM ella HM kapping og undankappingar teirra.
- Kappingin skal verða fyriskipað av europeiskum ella altjóða sambandi.
- Kappingin skal verða fyri vaksin.
- Søkjast kann um stuðul til ferðing og uppihald.
- Fíggjarætlan fyri luttøkuna skal fylgja við umsóknini.
- Freistin at lata umsókn inn er 15. november árið fyri.
- Sambond sum hava søkt fáa svar í seinasta lagi 15. desember.
- Grannskoðað skjalprógv fyri útreiðslurnar skal innlatast ÍSF seinast ein mánað eftir at kappingin hevur verið.
- Starvsnevndin tekur avgerð um býtið.
Samtykt á starvsnevndarfundi 3. juli 2020


text:
Danmark
Danmark er eitt land í Skandinavia í Norðurevropa við 5,75 mió. íbúgvum. Danmark verður saman við Grønlandi og Føroyum nevnt Kongsríki Danmarkar. Danmark hevur mark til Týskland í suðri og er umgirt av fleiri høvum: Norðsjógvurin (Vesterhavet), Skagerrak og Kattegat móti vestri, norði og eysti frá Jútlandi, Kattegat og Eystrasalt norðan og sunnanfyri tær donsku oyggjarnar. Danmark er hálvoyggin Jútland og 443 navngivnar oyggjar og hólmar. Størsti býurin og høvuðsstaðurin er Keypmannahavn. Miðallívsævin í landinum er 78,13 ár. Høvuðsmálið er danskt. Størsti landspartur i Danmørk er langa, smala nesið, Jútland, sum hevur mark ímóti Norðurtýsklandi. Eystan fyri Jútland er tað, sum eftir er av landinum; næstan fimm hundrað oyggjar, einar hundrað teirra eru bygdar. Danmørk er tað syðsta av Norðurlondum og eitt av slættastu londum í heiminum.
SøgaEdit
Fyrsti kongurin, teir søgufast vita um ráddi fyri øllum danaveldi, var Gormur gamli um 930. Tá var landið nógv størri enn nú; alt tað sunnasta av Svøríki harafturat alt Suðurjútland var danskt land. Longu tíðliga í miðøldini fóru týskarar at troðka seg norður eftir, og so við og við fingu teir alt tað sunnasta av Suðurjútlandi undir seg. Í árinum 1864 mátti Danmark avluta alt Suðurjútland til týskarar, men teir fingu norðaru helvtina aftur í 1920. Í árinum 1376 varð Ólavur, sonur Margretu drotning í Danmark og norska kongin Hákun tann 6. kongur í Danmark, og í 1380 gjørdist hann kongur í Noregi og hjálondunum. Eftir hetta komu Noreg og Danmark at vera eitt ríki líka til 1814, tá ið tey skiltust av svenskum ávum, meðan Føroyar, Grønland og Ísland vóru eftir. Millum 1600-1700 minkaði landið stórliga. Donsku kongarnir, sum tá ráddu, góvu seg í bardaga við Svøríki, og hesir bardagar endaðu við, at Svøríki legði alt land eystan Oyrasund undir seg.
Í langa tíð høvdu donsku kongarnir alt valdið í landinum, men í 1848 fekk fólkið ræðið og hevur havt tað síðan. Í árunum 1940-1945 var Danmark hersett av týskarum, men landið var ongantíð vígvøllur og slapp betur burtur úr stórbardaganum enn flestu lond í Evropa.
FólkiðEdit
Meginparturin av fólkinum í Danmark býr í býum við strendurnar. Býirnir vórðu bygdir her, tí at havið og vøtnini vóru týdningarmiklar samferðlsuleiðir. Í flestum londum í Vesturheiminum (Europa og Norðuramerika) eru mong, ið hava eina rættiliga frílynta áskoðan á hjúnalag og húski. Henda hugsan er eisini galdandi í Danmark og í hinum Norðurlondum. Mong donsk børn vaksa nú á døgum upp hjá annaðhvørt ógiftum foreldrum, ið hava somu lógarrættindi sum gift foreldur, bara mammuni ella bara pápanum. Vanligt er eisini nú, at menninir eru uppi í øllum húsligum arbeiði, og alt fleiri og fleiri konufólk arbeiða úti. 1 % av fólkinum eru ikki lesifør og 2,8 % av fólkinum er arbeiðsleys.
Útlendingar økja fólkatalið í Danmark; 86 prosent av fólkavøkstrinum frá 2009 til 2013 stavaði frá útlendingum [1]. 2009-2013 eru 100 000 útlendingar komnir til Danmarkar; frá 2009 til 2013 vóru útlendingar 86 prosent av øllum fólkavøkstrinum í Danmark. Í 2013 minkandi talið av íbúgvum í Danmark við 789 fólkum, um hugt verður eftir borgarum við donskum uppruna. Men tá talið av innflytarum og eftirkomarum teirra samstundis veksur, var fólkavøksturin í fjør 24 607 fólk. Tað stendur í svari frá danska innanríkisráðnum til fólkatingsnevndina fyri útlendinga- og integratiónspolitikk. Sambært svarinum, standa útlendingar fyri 86 prosentum av øllum fólkavøkstrinum upp á 115 000 frá 2009-2013.
Nógvir føroyingar eru í Danmark, bæði lesandi og meira tilkomin. Tilsamans búgva t.d. umleið 1.500 fólk á Oyrasundskollegiinum. Eingin reiðilig tøl eru yvir, hvussu nógvir føroyingar búgva har, men ofta verður sagt, at um 1.000 av íbúgvunum eru føroyingar.[2]
PolitikkurEdit
Danmark er eitt av heimsins elstu kongaríkjum. Á odda fyri ríkinum stendur kongur ella drotning. Síðan 1971 hevur Margrethe Drotning 2. verið drotning. Hon er eisini drotning í Føroyum og í Grønlandi, sum Danmark er í ríkisfelagsskapi við. Nú býr danska drotningin, Margreta 2., á Amalienborg í Keypmannahavn.
Minst fjórða hvørt ár skulu 179 limir veljast í fólkatingið, lóggávuting Danmarkar. Føroyingar og grønlendingar velja hvør sínar tveir. Danska stjórnin skal hava meiriluta í Fólkatinginum, annars má hon leggja frá sær. Henda mannagongdin hevur verið síðan 1901 at tryggja, at stjórnin altíð hevur meiriluta á tingi, tá ið landsins lógir verða viðtiknar. Ráðharrarnir, landspartarnir og tær 275 kommunurnar umsita lógirnar.
Danmark hevur í 2011 tað størsta skattatrýstið í Evropa. Tann seinasta uppgerðin, sum hagstovan hjá ES, Eurostat, hevur gjørt, er fyri 2011, og eftir henni var skattatrýstið í Danmark 47,7 prosent tað árið [3]. Á teimum næstu plássunum eru Svøríki, Belgia, Frakland, Finnland, Italia og Eysturríki. Í hesum londunum er skattatrýstið millum 42 og 44 prosent. Í meðal var skattatrýstið í Evropa 38,8 prosent. Danska meirvirðisgjaldið, sum er 25 prosent, er eisini tað hægsta í Evropa.
JavnrættindiEdit
Granskarar hava mett londini eftir, hvussu kvinnur hava atgongd til útbúgving, heilsu, politiska makt og pengar. 130 lond luttóku í kanningini, men Føroyar vóru ikki við. Danmark er nummar sjey á listanum. Orsøkin til at Danmark liggur so ovarliga á listanum er, at landið hevur eina góða útbúgvingarskipan, sum kvinnur og menn hava líka góða atgongd til. Danmark dumpar tó, tá tað kemur til javnstøðu um lønarinntøku. Menn fáa í miðal 20 prosent meira í løn enn kvinnur í Danmark. Saudi-Arábia, Kjad og Jemen eru ringast fyri í javnstøðukanningini. Noreg liggur ovast á javnstøðulistanum, beint framman fyri Svøríki. Á triðja plássi liggur Finnland.
Í 1933 verður lógin broytt soleiðis, at tað ikki longur er ólógligt at vera samkyndur í Danmark. Lógin kemur samstundis í gildi í Føroyum. Aldursmarkið verður sett til 21 ár. Í 1981 verður samkyndleiki alment strikað sum ein sjúka í Danmark og somuleiðis í Føroyum [4]. Høga aldursmarkið fyri kynsligt samband millum fólk av sama kyn verður lækkað frá 21 ár til 15 ár í 1988, og er tí í dag tað sama sum hjá hinskyndum. Í 2010 fingu samkynd í skrásettum paralagi loyvi til at ættleiða børn hjá hvørjum øðrum [5]. Danmark fær kynsleyst hjúnalag í 2012 [6][7]. Møguleikin fyri at gerast sonevnd hjámamma er veruleiki, eftir at broytingin í donsku barnalógini er komin í gildi 1. desember 2013. Hetta merkir, at tann kvinnan í einum samkyndum parlagi, sum ikki er biologiska mamman, kann verða skrásett sum foreldur at barninum við barnsins føðing [8].
InnflytarapolitikkurEdit
Aldrin áður hava so nógvir innflytarar søkt bústað í Danmark sum í 2014.[9] Seinastu hagtølini fyri 2014 vísa, at talið av útlendskum ríkisborgarum, ið fluttu til Danmarkar í 2014, er 64 874. Tað er hægsta talið nakrantíð yvir eitt ár. Gamla metið var frá í 2013, tá tilsvarandi talið var 56 276 fólk. Sostatt er talan um eina øking á fimtan prosent. 5401 sýrar fluttu til Danmarkar í 2014. Tað er tríggjar ferðir so nógvir sum í 2013, tá 1760 sýrar fluttu til Danmarkar. Men hóast tað eru flest sýrar, ið fáa uppihald í Danmark, so vísa hagtølini eisini, at flestu innflytarar koma úr londum í Vesturheiminum. Nevniliga seks út av tíggju innflytarum í 2014 komu úr einum vesturlendskum landi. Av teimum londunum er tað Rumenia, ið liggur nummar eitt á listanum yvir innflytarar. Rumenia er eisini tað landið, har næstmest innflytarar komu frá samlað sæð. Hagtølini vísa, at 5171 rumenar tóku bústað í Danmark í 2014. Tað er ein øking á fimtan prosent frá 2013.
Politiskir flokkar í DanmørkEdit
Hesir politisku flokkar hava umboðan í Fólkatinginum síðan Fólkatingsvalið 2015. Føroyar og Grønland hava hvør sínar tveir limir.
Regiónir í DanmørkEdit
Danmark er býtt sundur í fimm regiónir (landslutir). Áðrenn hetta varð Danmark býtt sundur í amt. Regiónirnar hava serliga ábyrgdina av sjúkrahúsverkinum. Føroyar og Grønland eru sjálvstýrandi lond í danska kongaríkinum.
MentanEdit
Lego - viðgitnu, litríku byggikubbarnir, gjørdir til børn - er upprunaliga úr Jútlandi, har ein snikkari og sonur hansara funnu uppá at gera teir í 1930-árunum. Mong norðurlendsk børn vita um Legoland, hugtakandi legobýin, har alt er gjørt av lego. Navnið "Lego" er gjørt úr donsku orðunum "leg" og "godt", sum merkir spæl væl.
ByggisniðEdit
Sum hini bæði skandinavisku londini og Finnland er Danmørk gitið fyri byggilist sína. Danskir byggifrøðingar nýta ofta ymiskt tilfar, tá ið teir byggja, til dømis tigulgrót, við og betong, og teir gera vøkur hús, sum hvíla væl í landslagnum. Í mongum nýggjum sethúsum hevur alstórur dentur verið lagdur á at spara orku. Sólkyknur í tekjuni vinna orku úr sólini, og húsini eru ógvuliga væl bjálvað. Danir leggja sær nær at fríðka sniðið á tí, teir gera. Húsbúnaður, glasvørur, køksbúnyttur og postalín er alt so snotiligt.
BúskapurEdit
Sum í grannalondunum eru politisku viðurskiftini trygg, og lívskorini góð. Ídnaðurin hevur ment seg skjótt, og nú á døgum arbeiðir ein triðingur av danska fólkinum í ídnaðinum.
Danmørk er gitið fyri samvinnufeløg síni. Til tess at fylgja við í landbúnaðarmenningini og vera kappingarførir hava donsku bøndurnir verið noyddir at samstarva. Ein háttur hevur verið at eiga mjólkarvirki og svínasláturhús í felag og leggja seg eftir at selja hesar búnaðarvørur uttanlands.
LandafrøðiEdit
FaktaEdit
- Vídd: 43 098,31 km2
- Høv: Norðsjógvurin, Skagerakk, Kattegatt, Oyrasund, Eystarasalt, Smálandshavið.
- Sund: Stóra Belt, Lítla Belt, Limafjørðurin.
- Oyggjar: Sæland, Fjón (Fyn), Lolland, Falster, Møn, Langaland, Tåsinge, Eroy, Als, Samsoy, Anholt, Læsoy, Mors, Bornholm.
- Hálvoyggj: Jútland.
- Áir: Gudená, Skerná, Odense á, Susá.
- Vøtn: Arresø, Esrum vatn, Mossø, Tissø, Furesø, Skanderborg vatn
LandslagEdit
Danmark er eitt lágt og slætt oyggjaland. Oyggjarnar eru einar 500 í tali; av teimum eru Sæland, Fyn og Lolland størstar. Jútland er áfast við Týskland fyri sunnan; tað er annars umgirt av havi í trý borð, og slíkt land verður nevnt hálvoyggj. So lágt er lendið, at hægsti heyggjurin, Ydling Skovhøj, er ikki hægri enn 173 m. Næsthægsta plássið eitur Ejer Bavnehøj 171 m. Hóast landið er lágt, so er tað ikki slætt sum ein pannukøka. Nei, nógvastaðni eru stórir ryggir og høgar herðar, men landið hækkar so líðandi, at tú veit ikki av, fyrr enn tú ert uppi á teimum.
Undirgrundin í Danmark er ikki grót sum í Føroyum, men krit og kálk, og hetta sæst summastaðni fram við strondini; har standa kritbakkar út móti havinum. Annars er mest allastaðni sandstrond, kortini kann tað henda, at leirbakkar ganga líka út í sjóvarmálan. Í støðum kann tað vera heilt fín møl. Strondin á oyggjunum og eystursíðuni á Jútlandi er nógv vágskorin, men vestursíðan á Jútlandi er mest sum bein; har eru bert einstakir firðir, og uttan fyri fjarðmunnan gongur næstan altíð ein sandtangi. Tað ið ger, at so fá innvik eru har, er streymurin, sum rekur so hart fram við landinum, at tangarnir eru rundaðir burtur.
Summastaðni í Danmark eru stórar mómýrar; hesar mýrar hava verið vøtn fyrr í tíðini, men so eru plantur og trø rotnað niður í tey, og sum árini eru liðin, eru vøtnini upptornað. Í summum mýrum skera teir torv, og ofta hava teir tá funnið bæði vápn og aðrar gripir, ið fornøldarfólkini hava kastað út í vatnið sum offur til gudarnar. Tað hevur eisini hent seg, at teir hava funnið deyðamannalutir frá tíðini langt fyri Kristi føðing. Annars eru mýrarnar at minka, tí teir hava veitt vatnið av nógvum av teimum og velt tær undan.
Summastaðni í Jútlandi eru stórar lyngheiðar, men fyri einum 120-130 árum síðan vóru tær nógvar ferðir størri; tá fóru menn at planta furu og granntrø á heiðunum. Tey trivust, og nú eru stór strekkir avvaksin við nálatrøum. Afturat at menn fáa nyttu av sjálvum trøunum, gera tey eisini tað, at tey forða sandrokinum, sum ofta kann vera herviligt fram við vesturstrondini, at koma so langt eystur í landið. Tað var ikki sjáldan, áðrenn plantasjurnar komu, at foksandurin legðist so tjúkkur á akrarnar, at hann køvdi nálirnar. Plantasjurnar líva eisini akrunum, so vestanvindurin ikki svíður teir av, sum ofta hendi á vindsomum plássum; og á nógvum av teimum gørðunum, sum í seinnu árum eru bygdir á heiðunum, hava bøndurnir plantað trø til skjól. Summar av heiðunum, sum eftir eru, eru friðaðar.
Skógi er ikki nógv til av longur í Danmark, 1/10 partur av landinum, rokna teir við. Mest eru tað bókaskógir. Av dýrum, sum liva í skógunum, skulu vit nevna hjørtir, revar og grevlingar. Bøurin í Danmark er fyri tað mesta frálíka góður, og so slætt er lendið, at 3/4 av landinum er akur ella ong. Besta jørðin er á oyggjunum og í eystara parti av Jútlandi; har er mest leirmold, og hon ber betri korn enn sandmoldin. Eingirnar eru mest í lægdum ella fram við áunum, summar hava teir bara til beiti, men summar verða slignar. Fram við vesturstrondini av Suðurjútlandi er landið ógvuliga slætt og so lágt, at teir mugu hava gjørt langar verjugarðar móti havinum; hetta rópa teir marsk. Hann er frálíka grasgóður og besta beiti.
ÚtbúgvingarEdit
Útbúgvingar í Danmark eru atkomuligar fyri allir borgarar í ríkinum. Fíggingin fer fram umvegis skatt og egingjøld. Tað eru umleið 1500 fólkaskúlar í Danmark. Sambært §76 í grundlógini so er tað ikki talan um skúlaskyldu í Danmark, men um undirvísingarskyldu[10]. Tað merkir, at øll skulu hava undirvísing frá 0.-9. flokk. Undirvísingarskyldan byrjar 1. august tað árið, ið barnið fyllir 6 ár. Foreldur kunnu velja ímillum fólkaskúlan, privatskúlar og heimaundirvísing.[11] Síðan er møguleiki fyri at næmingurin kann ganga í 10. flokki, taka eina vinnuútbúgving ella eina miðnámsskúlaútbúgving (gymnasiala útbúgving). Eftir tað verður eitt stórt úrval av ymiskum útbúgvingum útbjóðaðar á ymiskum støði og innan ymiskar vinnur.
Tað eru otta fróðskaparsetur í Danmark, harav tað elsta er Københavns Universitet. Harumframt eru Aarhus Universitet, Syddansk Universitet, Aalborg Universitet og Roskilde Universitet ið øll hava fleiri fakultet, og harafturat eru Danmarks Tekniske Universitet, Copenhagen Business School og IT-Universitetið í Keypmannahavn, ið hava eitt fakultet. Professiónsháskúlar ella sonevnd university colleges eru at finna kring alt landið, umframt útbúgvingarstovnar innan tónleik, list og arkitektur.
SamferðslaEdit
Vegirnir í Danmark eru bæði góðir og nógvir. Jarnbreytirnar eru eisini ógvuliga tættar, so skjótt er at koma ímillum teir ymsu landspartarnar eftir jarnbreytini. Fyri at lætta um samferðsluna hava teir bygt tvær stórar brúgvar: Lítlabeltsbrúnna og Stórstreymsbrúnna. Úr Keypmannahavn slepst við toki til tey flestu lond í Evropa. Í Kastrup tætt við Keypmannahavn er óføra stór flógstøð. Millum teir ymsu donsku landspartarnar verður dúgliga flogið, og eisini millum Keypmannahavn og Føroyar. Ferðamannaskipini tróta heldur ikki, hvørki innansyndis ella millum Danmark og útheimin. Til Svøríkis er fartur fleiri ferðir hvønn dag, og sama er til Týsklands.
KeldurEdit
- ↑ http://jyllands-posten.dk/indland/ECE6718742/100000-flere-udlaendinge-pa-fem-ar/
- ↑ http://navisen.dk/blog/faeringer-samler-sig-i-minighetto-pa-amager/
- ↑ http://e24.no/makro-og-politikk/danmark-troner-paa-skattetoppen/20363494
- ↑ http://panbladet.dk/2011/01/03/30-ar-siden-homoseksualitet-fjernet-fra-sundhedsstyrelsens-sygdomsliste/
- ↑ http://ilga.org/ilga/en/article/mpDxTIq18X
- ↑ http://www.dailytelegraph.com.au/news/breaking-news/denmark-approves-gay-weddings-in-church/story-e6freuyi-1226388155168
- ↑ http://www.washingtonpost.com/world/europe/danish-lawmakers-approve-church-weddings-for-same-sex-couples/2012/06/07/gJQAcOAxKV_story.html
- ↑ http://politiken.dk/forbrugogliv/livsstil/familieliv/ECE2149076/nu-kan-to-kvinder-blive-mor-og-medmor-fra-barnets-foedsel/
- ↑ http://www.dst.dk/da/Statistik/emner/indvandrere-og-efterkommere.aspx
- ↑ "Danmarks Riges Grundlov". retsinformation.dk. 1953-06-05. https://www.retsinformation.dk/Forms/R0710.aspx?id=45902#K8. Heintað 2014-02-25.
- ↑ Undervisningspligt Heintað 25. mai 2013.


text:
HJÁLPARIN (lítla teoribókin) Er ein leiðbeinari, ið inniheldur tey neyðugu amboðini fyri at skilja og klára royndirnar á Akstvouni.
TEORI
– Greiðir frá teimum neyðugu evninum sum snúgva seg um teoriroyndina.
Hjálparin: Teori (feb. 2013)
KOYRING
– Greiðir frá teimum neyðugu evninum sum snúgva seg um koyriroyndina.
Hjálparin 2011: Koyring
SKELTIR & FERÐSLUMERKINGAR
– Yvirlit yvir tey vanligastu skeltini
Ark við skeltum
– Greiðir frá hvønn týdning ferðslumerkingarnar hava.
Hjálparin 2011: Ferðslumerkingar


text:
Súkkluklæði við TSF búmerkinum
Hey tit øll
Havi havi fingið fatur í einum tilboði frá bikebuster uppá súkkluklæðir til okkum við TSF logo.
Tað er viðheftur ein lsitið at bíleggja eftir, umframt vegleiðing til støddir á klæðinum og myndir, ið vísa hvussu tey koma at síggja út.
Merki á klæðunum verður Biemme, ið er kent fyri at vera slit sterkt. Hóast tað er prísurin lágur.
Freistin at siga frá um man vil hava sett av hesum er mikudagin 17/3-2010.
Til tykkum, ið verða við, har vendi eg aftur til tykkum hvussu tað verður við gjalding og líknandi.
um spurningar eru, so enduliga spyrji meg.
vh
Torkil Veyhe


text:
Týsdagin 24. august 2021 skipar BLF fyri skeiði fyri álitisfólk felagsins. Skeiðið verður á Hotel Hafnia.
Sigmund Poulsen, advokatur, fer á skeiðinum millum annað at greiða frá hesum evnum:
- Álitisfólk, álitisfólkareglur og álitisfólkaarbeiði
- Starvsskyldan, markið fyri leiðslurætti arbeiðsgevarans og lýdnis- og loyalitetsskylda starvsfólksins
- Nakrar ásetingar í sáttmálanum (herundir um serfrøðingaviðbøtur)
- Fyrisitingarrætturin sum amboð í starvsfólkamálum
- Tann seinasta gongdin í kollektivum arbeiðsrætti í Føroyum


text:
Heimabúgvandi fólkapensjónistar hava møguleika fyri at søkja um at fáa døgurða koyrdan heim allar dagar í árinum. Tygum avgera sjálv/-ur, hvussu nógvar dagar um vikuna, tygum vilja hava døgurða.
Endamálið við tænastuni er:
At stimbra soleiðis, at fólkapensjónisturin kann búgva í egnum heimi sum longst.
Døgurðin verður framleiddur á Klaksvíkar Sjúkrahúsi, og skal hitast eftir leiðbeining frá sjúkrahúsinum. Maturin kann hitast bæði í ovni og mikroovni. Hava tygum tørv á hjálp til at hita matin, ber eisini til at fáa heimahjálp til hetta.
Høvuðsrætturin kostar 45 kr.
Høvuðsrættur og suppa/dessert kosta 50 kr.
Hava tygum tørv á hesi tænastu ber til at venda sær til NBH á tel. 793400, yrkadagar millum kl. 8.00 – 15.00 ella senda umsóknarblað, sum fæst her.
Avgerð um at veita hesa tænastu verður tikin við støði í eini fakligari meting.
Grundað á arbeiðsgongdina í køkinum á Klaksvíkar Sjúkrahúsi er neyðugt, at tygum geva avboð tríggjar dagar frammanundan, um tygum onkuntíð ikki ynskja døgurða. Tað kann gerast á tel. 404581 millum kl. 8 -14. Somuleiðis við tilmeldan aftur.


text:
Teir drógvu tí síðstu setuna kl. 9:00 hósmorgunin og hava sett 9 setur hendan túrin. Teir hava roynt við línu á Munkagrunninum og vestanfyri.
Teir eru komnir inn við 140.000 pund, 90.000 pund toskur, 42.000 hýsa og restin annað fiskaslag. Landa verður til Kósina í morgun.
Nakað av veiðuni bleiv boðin út til Fiskamarknaðin Føroya, 7.500 pund, 4.800 pund longa, 1.380 pund bromsa, 1.200 pund havtaska og restin annað fiskaslag, sjá søluna herundir.
Teir byrjaði túr tann 28. januar.
SáH
Lýsing VARP.dk


text:
Leivur Frederiksen settur sum fyrstilærari í Velbastaðar skúla
Jenis av Rana, landsstýrismaður í uttanríkis- og mentamálum, hevur sett Leiv Frederiksen í starvið sum fyrstalærara í Velbastaðar skúla. Leivur er 40 ára gamal, tók læraraprógv í Danmark á Skårup Seminarium, journalistútbúgving á Danmarks Medie og Journalisthøjskole umframt námsfrøðiliga leiðsluútbúgving á Fróðskaparsetur Føroya.
Leivur hevur virkað sum lærari í Danmark á Oure Idrætsefterskole, í Argja skúla og í Sankta Frans skúla í Havn. Leivur hevur harumframt drúgvar leiðsluroyndir í sambandi við starvið sum journalistur, redaktørur og samskipari á tíðinda- og ítróttaøkinum í Kringvarpi Føroya tíðarskeiðið 2008-2019.
Leivur tekur við starvinum sum fyrstilærari í Velbastaðar skúla tann 1. august 2021.


text:
Næmingar
Bøkur
Útreiðslur til bøkur eru vegleiðandi:
- Til heilsuhjálpara uml. 1.500,-
- Til heilsurøktara uml. 3.000,-
Næmingarnir skulu sjálvir keypa bøkur, eftir bókalista sum skúlin útvegar. Bøkur kunnu bíleggjast í bókhandlum kring landið.
Bøkur skulu bíleggjast í góðari tíð, áðrenn skúlabyrjan.
Útgávur:
Bílegg altíð nýggjastu útgávu av bókum. Tað er ikki ráðiligt at keypa brúktar bøkur, uttan at eftirkanna at útgávan er tann nýggjasta, sum skúlin nýtir. Bókalisti verður sendur næminginum í samband við upptøku.
Bøkur til báðar útbúgvingar :
Kantinan á skúlanum
Kantina er á Skúladeplinum og hevur vanliga opið dagliga.
Neyðugt er at bíleggja døgurða og tað kann gerast sama dag í kantinuni; í seinasta lagi kl. 10.00.
Ferðastuðul
Innanlanda ferðastuðul frá Strandferðsluni:
Øll lesandi, sum nýta buss og ferjur hjá tí almenna, hava rætt til ferðakort.
Næmingar kunnu søkja um kortið áðrenn skúlabyrjan, ella tá skúlin er byrjaður, við vegleiðing frá skúlanum.
Uttanlanda ferðastuðul frá Studna:
Ferðastuðul til eina starvsvenjing uttanlands kann søkjast frá Studna. Hesin stuðul verður nevndur "verkætlanarstuðul".
Studni - útbúgvingarstuðul
Øll, sum eru yvir 18 ár, hava rætt til peningaligan stuðul undir útbúgvingini og kunnu søkja um lán frá Studna. Eisini kann søkjast um eyka stuðul fyri børn undir 18 ár.
Um ein er undir 18 ár, kann søkjast um bókastuðul og vistarhaldsstuðul.
Heilsuskulin kunnar um hvussu søkjast skal, fyrsta skúladag !
Neyðugt er ALTÍÐ at senda avrit av dópsváttanum hjá barninum/børnunum og bústaðarváttan frá heimstaðarkommununi, saman við umsóknini um stuðul.
Les um at søkja stuðul www.studni.fo
Stuðulsupphæddir: sí www.studni.fo
Næmingurin kann fáa stuðul og farloyvi í samband við barnsburð ella ættleiðing, sí á www.studni.fo
Búðstaður í Suðuroynni
Einki skúlaheim er tilknýtt skúlanum.
Kunningarstovurnar í oynni vita um hús til leigu í oynni, tí er ein møguleiki at seta seg í samband við tær. Tað eru sum heild nógv hús til leigu í oynni.
Næmingar leiga ofta hús saman. Navnalisti yvir flokkar verða sendir næmingunum, áðrenn skúlabyrjan, so tey kunnu seta seg í samband við onnur, ið ætla at leiga.
Á facebook síðuni hjá Heilsuskúlanum ber til at leita eftir húsum til leigu og at seta hús til leigu.
Næmingar við serligum tørvi
Heilsuskúlin hevur orðblindalærara, ið veitir vegleiðing í samband við orðblindni.
Skúlin hevur LEKTIUCAFÈ /LEKTIUBÒLKAR eina ferð um vikuna, har møguleiki er at leita sær hjálp til skúlating.
Skúlin kann eisini veita annan sernámsfrøðiligan stuðul.
Um ein næmingur hevur eitthvørt, ið kann ávirka innlæringina, er umráðandi at siga frá á skúlanum í samband við upptøkuna.
Barnaansing í Suðuroynni
Barnagarður er á Tvøroyri og í Vági. Dagrøkt er í flestu bygdunum í Suðuroynni.


text:
Tað besta við eini tilnevning til eina viðrisløn er næstan at onkuntíð fylgja ummæli við í rokanum. Miljuløtur fekk eitt frálík av slagnum á heimasíðuni www.barnebokkritik.no. Samanberingarnar sum ummælarin ger við hetjur sum Lindgren og Jansson fáa meg at rodna, men av gleði, hóast hon gloymir at nevna tilnevningina fyri… les meira…. →
Á stóru bókamessuni í Frankfurt var 17. oktober avdúka at undrirritaða aftur er tilnevnd stóru ALMA-heiðurslønina. Hetta er fjóðra ferðin eg er tilnevnd hendan stóra heiður fyri Føroyar. Tað verður avdúkað á bókamessuni í Bologna í apríl 2020, hvør fær heiðurin. Hetta sigur tilnevningarnevndin m.a.“Grounds for nomination:Rakel is a colourful… les meira…. →
Í apríl varð boðað frá at Miljuløtur hjá mær og Kathrinu Skarðsá varð tilnevnd Barna- og ungdómsbókmentaviðrisløn Norðurlandaráðsins. Hetta skriva tey hjá Norðurlandaráðnum: Rakel Helmsdal & Kathrina Skarðsá (ill.): Miljuløtur. Novel, Bókadeild Føroya Lærarafelags, 2018. How many writers master the most important and essential aspect of children’s literature – the… les meira…. →
Í heyst fekk eg fyrispurning frá einum italskum tíðindamanni og høvunda, Anselmo Roveda, ið arbeiðir á italska barnabókmentatíðarritinum Andersen. Hann spurdi, um eg hevði hug at gera eina samrøðu til blaðið í samband við, at eg varð tilnevnd ALMA viðrislønina fyri 2019. Sjálvandi takkaði eg ja. Samrøðan var gjørt við… les meira…. →
Í gjárskvøldið var almannakunngjørt, at Neyðars skrímsl (á íslendskum: Skrímsli í vanda) vann íslendsku barnabókaheiðurslønina í ár! Undirritaða hevði tíverri ikki møguleika at vera á staðnum til hátíðarhaldið, men hinir báðir høvundarnir, Áslaug Jónsdóttir, høvundur og teknari og Kalle Güettler, høvundur, vóru á staðnum. Sjálvandi harmiligt at missa møguleikan fyri… les meira…. →
Eg var ordiliga glað, bilsin og fegin, tá eg fekk at vita, at eg var tilnevnd Heidi Róadóttir Lindenskov, Røddin, KvF, 19. september 2016 Tann 29. august fekk dugnaliga listakvinnan, Rakel Helmsdal, virðisløn Útnorðurráðsins fyri barna- og ungdómsbókmentir fyri bókina “Hon, sum róði eftir ælaboganum”. Hvussu er at hava fingið virðisløn Útnorðurráðsins… les meira…. →
Sprotin bað um loyvi at seta takkartøðuna fyri Útnorðurvirðislønina á heimasíðu teirra. Skriva mørk og avmarkingar burtur Takkarrøða, sum Rakel Helmsdal helt tann 29.08, fyri virðisløn Útnorðurráðsins fyri barna- og ungdómsbókmentir. Á einum skriviskeiði fyri ungdómum úr øllum Norðurlondum fingu norðurlendsku undirvísandi høvundarnir spurningin, sum høvundar altíð at fáa: Hví… les meira…. →
Rakel Helmsdal wins West Nordic children book award Written by Eir Nolsøe on FaroeIslands.fo Faroese author Rakel Helmsdal has won the West Nordic Council’s award for best children’s book. Her novel takes on heavy issues such as suicide and homosexuality. The novel’s title, Hon, ið róði eftir Ælaboganum, roughly translates… les meira…. →
Eisini av míni kærastu svensku oyggj kom ein heilsan: Vi gratulerar Rakel Helmsdal från Färöarna Rakel Helmsdal från Färöarna har fått Västnordiskt Råds barn- och ungdomslitteraturpris för sin bok ”Hende, som roede mod regnbuen”. Rakel Helmsdal har en stark koppling till Biskops Arnö. Under de senaste fyra åren har hon… les meira…. →


text:
Rætta tínar Dátur
Tú kanst brúka leinkjuna niðanfyri fyri at dagføra tínar konto-upplýsingar, um tað ikki er rætt.
Dáta Flytføri
Tú kanst brúka leinkjuna niðanfyri fyri at taka niður allar dátur, sum vit goyma og brúka fyri at betra um upplivingina í okkara nethandli.
Atgongd til Persónligar Dátur
Tú kanst brúka leinkjuna niðanfyri fyri at biða um eina rapport við øllum persónligum upplýsingum, sum vit goyma um teg.
Rætturin til at verða gloymdur
Brúka hendan møguleikan, um tú ynskir at strika tínar persónligu og aðrar dátur úr okkara nethandli. Hav í huga, at hendan umbønin strikar tína konto, so tú ikki longur fært brúkt hana.


text:
FRÁ 1. JANUAR 2018
Á aðalfundinum 28. apríl 2017 bleiv samtykt, at nágreina treytirnar fyri, hvørjir limir gjalda vanliga limagjaldið, og hvørjir limir gjalda lægra limagjaldið. Støddin á sjálvum limagjaldinum bleiv ikki broytt. Sambært viðtøkum felagsins § 4 koma broytingar viðvíkjandi limagjaldi í gildi komandi roknskaparár. Hetta er 1. januar 2018.
Vanliga limagjaldið er kr. 185,00 um mánaðin. Av hesum fara kr. 65,00 í verkfallsgrunn.
Hetta er galdandi fyri:
1) Persónar sum eru í starvi sum hoyrir undir kollektiva sáttmálaøkið hjá BLF. Hetta økið er ásett í § 1 og í skjali 1 í sáttmálanum millum Fíggjarmálaráðið og BLF. Økið fevnir í løtuni um Føroya landsstýri og kommunurnar. T.v.s. tey sum arbeiða í stjórnarráðunum, (lands) stovnunum, hjá kommununum og á (kommunalu) stovnunum. Hjá hesum persónum er tað líka mikið, um teir ítøkiliga eru settir sambært BLF-sáttmálanum. Orsøkin er tann, at BLF hevur eksklusivan rætt til hesar persónar sambært kollektiva arbeiðsrættinum.
2) Persónar sum eru í starvi sum ikki hoyrir undir kollektiva sáttmálaøkið hjá BLF, men sum hóast hetta, eru individuelt settir sambært BLF-sáttmálanum.
Lægra limagjaldið er kr. 75,00 um mánaðin.
Hetta er galdandi fyri:
1) Persónar sum eru í starvi sum ikki hoyrir undir kollektiva sáttmálaøkið hjá BLF, og sum heldur ikki eru individuelt settir sambært BLF sáttmálanum.
2) Lesandi, sum ikki samstundis hava ½ starv ella meiri sum uppfyllir treytirnar til hægra limagjaldið.
3) Arbeiðsleys.
GG: Sum útgangsstøði verða limir settir at gjalda vanliga limagjaldið. Limur kann tó venda sær til BLF og prógva, at viðkomandi lýkur treytirnar fyri lægra limagjaldinum. Limagjaldið verður tá broytt framyvir.


text:
Landsroyndarfrágreiðing 2020
Tíðindaskriv um landsroyndarfrágreiðingina
Í døgunum 22. – 24. sept. vóru allir næmingar í 5. og 7. flokki til landsroynd. Vanligt er, at landsroyndin liggur í apríl, og at tað eru næmingar í 4. og 6. flokki, sum eru umfataðir av royndini. Men orsakað av Covid-19 varð royndin útsett, og avgjørt varð, at næmingarnir, sum áttu at luttikið í royndini í apríl, vóru til landsroynd í september. Lærugreinarnar, sum eru partar av royndini, eru føroyskt, støddfrøði og náttúru & tøkni.
27. november varð frágreiðingin send skúlunum og løgd á heimasíðuna hjá Próvstovuni. Í frágreiðingini eru miðalúrslitini viðgjørd, og ymsir myndlar verða vístir. Harumframt verða uppgávurnar í royndini bornar saman við undirvísingartilfari, námsætlanum og tilmælini úr PISA frágreiðingini 2019. Landsroyndarfrágreiðingin er nakað øðrvísi í ár, og er hetta ein liður í menning av uppgávunum og førleikamenning av uppgávunevndunum. Próvstovan arbeiðir við at gera landsroyndarfrágreiðingina betri, soleiðis at hon lættari kann brúkast sum eitt amboð til eftirmeting á skúlunum.


text:
Mannagongd um eldur kemur í
Um eldur kemur í, verður borið soleiðis at:
Starvsfólkini
- Starvsfólkini í hvørjari skúlastovu sær, skipa fyri at fáa øll børnini út skjótasta og nærmasta veg.
- Persónligir lutir liggja eftir í skúlastovuni.
- Lærarin tryggjar sær at allir næmingar koma út.
- Protokollin skal við út.
Samlingarstað
- Øll samlast á spælivøllinum.
- Á samlingarstaðnum telur lærarin, um allir næmingarnir, sambært protokolluni, eru komnir út.
- Um ikki slepst inn aftur í skúlan verður farið í grannahúsið at bíða.
- Skúlin setir seg í samband við foreldrini.
Starvsfólkini
- Starvsfólkini boða leiðaranum ella trygdarumboðnum frá, um øll eru komin út.
Leiðarin/trygdarumboðið
- Leiðarin ella trygdarumboðið tekur ímóti sløkkiliðnum, gevur teimum boð, um øll eru komin út.
Sløkkiliðið
Tilbúgving í samband við ódnarveður
Ódnarveður
- Verður boðað frá so ringum veðri, at mett verður at tað ikki er ráðiligt at fara í skúla, so kunnger skúlin gjøgnum heimasíðuna, eftir næmingalistanum ella KVF, at skúlagongdin er avlýst.
- Verður ódnarveður, meðan børnini eru í skúla, so heldur skúlagongdin fram sum vant.
Ljósið fer
- Fer ljósið og er burtur so leingi, at tað verður ógjørligt at halda fram við undirvísingini, so boðar skúlin heimunum frá, at tey kunnu koma eftir børnunum
Um børnini verða send heim
- Liggur tað ikki fyri, ella er ikki farandi frá húsum, so eru børnini í floksstovuni saman við læraranum, so leingi tað er neyðugt, inntil børnini trygt kunnu fara heim við foreldrunum ella við øðrum, um foreldrini vita av hesum.


text:
Bæði Føroyar og Ísland vilja leggja nógv fyri at loysa tær afturvendandi avbjóðingarnar, sum eru í samvinnuni millum londini. Tað gjørdu Aksel V. Johannesen, løgmaður og Katrín Jakobsdóttir, íslendski forsætisráðharrin, greitt á fundi í Tinganesi seinnapartin. Hetta skrivar Løgmansskrivstovan á heimasíðuni.
Tað eru fleiri avbjóðingar í viðurskiftunum millum Føroyar og Ísland. Nýggja fiskivinnulóggávan hevur við sær, at Hoyvíkssáttmálin má broytast. Eisini eru avbjóðingar á fiskivinnuøkinum, har avmarkingarnar hjá føroyskum fiskiførum í sambandi við fiskiskap eftir lodnu í nógv ár hava elvt til ónøgd í Føroyum.
“Valla er nøkur tjóð so nær skyld íslendingum, sum hin føroyska. Mál, mentan og søga okkara er samantvinnað, og lívstreytir okkara í norðurhøvum líkjast nógv. Føroyar og Ísland eru brøðratjóðir. Tí hevur stóran týdning, at vit loysa tær avbjóðingar, ið stinga seg upp. Mín varhugi eftir fundin er, at vit eru í einari skilagóðari tilgongd,” sigur Aksel V. Johannesen, løgmaður.


text:
Mánin
Mánin er næsti granni okkara í rúmdini. Teir gomlu norðbúgvarnir nevndu hann Himintungl ella bert Tungl, men mánanavnið var eisini vanligt longu í norrønari tíð. Miðalfjarstøðan er bert 384400 km, og tað merkir, at tú við einum vanligum handkikara kanst síggja spennandi detaljur á mánaflatuni. Á Mánanum er hvørki luft ella flótandi vatn, og tí hevur hann heldur einki veðurlag. Mánin hevur heldur einki jarðfrøðisligt lív. Tey landmerki, vit síggja á mánaflatuni, eru skapt av at loftsteinar (meteorir) hava rakt Mánan.
Eftirsum tað tekur mánanum júst somu tíð at snara einaferð um sjálvan seg, sum tað tekur honum at snara um Jørðina, vendir hann altíð somu síðu móti okkum. Hetta verður nevnt "bundin rotatión", og hiðani av Jørðini síggja vit sostatt bert umleið helvtina av Mánaflatuni. Stóru økini á Mánanum kunnu síggjast við berum eyga. Myrkar fløtur við láglendi - mare-økini (Mánahøv) - standa í andsøgn við ljósari hálendini.
Mánaflatan sæst best nærhendis terminatorinum - ið er markið millum ljós og skugga á Mánanum. Tá ið fullmáni er, síggjast landkenningarnar ikki so væl, tí tær eru ov upplýstar, og sjálvt stór kratir kunnu vera ósjónlig. Onnur øki síggjast hinvegin best í fullmána, tí tey krevja stóra kontrast fyri at verða sædd - hetta er serliga galdandi fyri myrku mare-økini.
Mánin er okkum 400 ferðir so nær sum sólin, men hann er eisini 400 ferðir so lítil sum sólin. Tí eru hesir knøttir um leið líka stórir at síggja til á luftini. Tá ið mánin er ímillum okkum og sólina, kemur hann stundum fyri sólina. Tá er sólarmyrking. Full sólarmyrking var í Føroyum 30. juni 1954. Øðrvísi enn sólin er hann ein kaldur knøttur, sum melur um jørðina. Mánin lýsir ikki sjálvur, men bara við afturkastaðum sólarljósi, sum vit nevna mánalýsi. Til støddar er hann góðan fjórðing av jørðini, og frástøðan er um leið 30 ferðir tvørmálið í jørðini. Mánin hevur fasur, t.e., lýsandi mánaeygað broytir skap, alt eftir hvar hann er í ringrásini um jørðina.
Fyrstu menn at ganga á mánanum vóru amerikanararnir Neil Armstrong og Edwin Buzz Aldrin í juli 1969. Teir fóru við rúmdarfarinum Apollo 11, og mánafarinum Eagle førdi síðan tveir av monnunum niður á mánan, meðan hin triði (Michael Collins) fleyg í ringrás um mánan. Armstrong hevði leiðsluna á Apollo tann 20. juli í 1969, tá ið rúmdarfarið lendi á mánanum. Hann varpaði aftur til Jørðina við kendu orðunum: "That's one small step for a man, one giant leap for mankind". Í tríggjar tímar gingu Neil Armstrong og felagi hansara Edwin Buzz runt á mánanum.
Ávísingar úteftir[rætta | rætta wikitekst]
- Pól Jespersen: Eitt sindur um jørðina, sólina og mánan, snar.fo


text:
1893
1893 (MDCCCXCIII) var sambært gregorianska kalendaranum eitt vanligt ár, ið byrjaði á einum sunnudegi.
HendingarEdit
- 17. januar - Liliuokalani drotning verður sett frá hawaiiansku trúnuni.
- Undirvísing í navigasjón byrjar í Havn.
- Judson í USA uppfinnur snarlásið.
FøðingarEdit
- 17. august - Mae West, amerikonsk sjónleikarinna (d. 1980)
- 26. desember - Mao Zedong, kinverskur politikari (d. 1976)
AndlátEdit
- 17. januar - Rutherford B. Hayes, amerikanskur forseti (f. 1822)
- 6. november - Pjotr Iljitj Tjajkovskij, russiskt tónaskald (f. 1840)


text:
Fastnet til vinnuna
Vit bjóða fleiri ymiskar telefonloysnir á fastnetøkinum; alt frá stórum vekslaraloysnum til Nettalu og vanligt fastnet. Hartil er eisini gjørligt at útbyggja telefonloysnina við øðrum skipanum sum t.d. Totalview, sum gevur yvirlit yvir øll starvsfólk. Vilt tú hava nærri kunning um fastnet, ert tú vælkomin at seta teg í samband við Vinnudeildina.
Nettala
Ein nýmótans telefonskipan, ið gevur rætta sambandið við kundar og starvsfólk.
Nettala er ein hýst telefonloysn, ið gevur fyritøkuni møguleika at avgreiða allar telefonsamrøður gjøgnum netið. Nettala er ein fleksibul loysn, sum kann sameinast við borðtelefonir, tráðleysar telefonir, softphones og fartelefon.
Nettala hevur eisini hópin av hentleikum, sum til dømis stórar møguleikar innan boðklivatænastur, kallsøgu, samring og øðrum.
Fyrimunir
Nettala er ein framtíðartryggjað loysn, har tað er ein lágur byrjanarkostnaður og síðani eitt fast mánaðargjald. Eftirfylgjandi kann skipanin tillagast tørvinum hjá virkinum, alt eftir um virkið økir ella minkar virksemi. Tí verður ikki neyðugt við nýíløgu ella vandi fyri at gera óneyðuga íløgu.
Trygd
Nettala er ein trygg skipan, við høgari talugóðsku. Vit tryggja góðskuna á talu við at avseta ein part av breiðbandinum at verða til talu. Hetta tryggjar, at tala altíð hevur hægstu raðfesting á netinum.
Tørvur
Nettala er vælegnað til flest allar fyritøkur, tí skipanin kann vaksast og minkast eftir tørvi. Nettaluloysnir, sum koyra í dag, eru t.d. fyritøkur, sum eru landafrøðiliga spjaddar, millum reiðarí og skip, ella har fyritøkan hevur fleiri høvðusnummur og eina móttøku at taka øll køll.
Totalview
Totalview er ein skipan, ið verður nýtt saman við Nettalu, og hon hevur nógvar fyrimunir, ið virkið kann fáa stóra gleði av.
Við Totalview verður eitt kall avgreitt í einum, soleiðis at til ber hjá tí, sum tekur telefonina, at síggja, hvør á virkinum kann taka ímóti kallinum. Til ber at síggja um viðkomandi er inni, upptikin, ella um tosað verður í telefon. So nú er einki við at senda fólk runt í skipanini, til ein er, ið ikki svarar.
Hetta hevur við sær betri kundatænastu og nøgdsemi, betri arbeiðsumhvørvi hjá starvsfólkum, umframt at telefonsamskiftið sum heild verður meira effektivt.
Innanhýsis í virkinum er skipanin eisini eitt hent amboð, tí starvsfólkastøða sæst á øllum starvsfólkum. Arbeiðsfelagar eru bert eitt klikk burtur, innanhýsis umstillingar eru nærum óneyðugar, umframt at til ber at hava ein persónligan kall-log, har til ber at síggja mist kall umframt inn- og útgangandi kall.
Vinnudeildin
Tel. 303370
Rúni Nolsøe
Deildarleiðari
Vinnudeildin
Arnfinn Langgaard
Vinnuráðgevi
Vinnudeildin
Eiler Rasmussen
Vinnuráðgevi
Vinnudeildin
Fríðgerð M. Ellefsen
Vinnuráðgevi
Vinnudeildin
Levi Tróndarsson Nybo
Vinnuráðgevi
Vinnudeildin
Onnur vinnuhald


text:
Mikukvøldið 18. juli verður annað umfar av Grand Prix fyri børn og ung á Svangaskarði. Hesaferð kappast tey yngstu á 100 m og tey elstu á 200 m á spurt-teininum. Tey yngstu kappast á 800 m, tey eldru á 1000 m og tey eldstu á 1500 m í miðteinarenningini. Aftur hesaferð verður kappast í kúlustoyt í øllum aldursbólkum.
Byrjað verður kl. 19.30 við spurt teina renning og kúlustoyt. Miðteina renning byrjar, tá spurteina renningin er liðug. Seinasta kapping er liðug umleið kl. 20.45.
Tilmeldingin er á heimasíðuni www.athletics.fo, og annars á staðnum minst ½ tíma undan kappingini.
Hesar ásetingar eru fyri kappingina:
– Tilmelding fer fram umvegis heimasíðuna www.athletics.fo ella í seinasta lagi hálvan tíma áðrenn kappingin byrjar.
– Um nógvir luttakarar eru á miðteininum, verða bólkarnir býttir sundur.
– Um fáir luttakarar eru, so kappast tveir bólkar saman, tó einans sama kyn.
– Spurtir verða runnir eina ferð. Tvs. ongin semifinala ella finala.
– Stig verða givin fyri tíð ella longd, og ikki eftir plasering.
– Í kúlu fáa luttakararnir 3 royndir hvør.
– Allar kappingar byrja stundisliga, og skulu tey íðkandi tí verða á startinum minst
10 min áðrenn greinin byrjar.
– Fyri at fáa stig í Grand Prix kappingini fyri børn og ung, skal ein verða limur í felag undir FÍF.
– Kappingin verður umsitin av kappingarnevndini hjá FÍF (Frælsur Ítróttur Føroya).
– Øll børn og ung í aldrinum 10-17 ár (1990-1997) eru vælkomin at luttaka.
– Grand Prix kappingin fyri børn og ung er grundarlag fyri úttøku til talentbólk undir FÍF.


text:
Arbeiðsgevarar lýsa verkbann
2021-06-07 12:24
Tá Pedagogfelagið sendir limir í arbeiðssteðg, halda setanarviðurskiftini uppat, til nýggjur sátmáli er gjørdur. Fíggjarmálaráðið og Kommunala Arbeiðsgevarafelagið lýsa tí verkbann fyri teir limir hjá Pedagogfelagnum, sum fara í verkfall mánadagin
Fíggjarmálaráðið og Kommunala Arbeiðsgevarafelagið hava seinnapartin boðað Føroya Pedagogfelag frá, at arbeiðsgevararnir lýsa verkbann fyri teir limir hjá Pedagogfelagnum, sum felagið sendir í verkfall mánadagin.
Pedagogfelagið boðaði í gjár Fíggjarmálaráðnum og Kommunala Arbeiðsgevarafelagnum frá, at felagið enn einaferð setir í verk 24 tíma arbeiðssteðg. Hesin arbeiðssteðgurin er frá mánadegnum 7. juni kl. 7.00 til týsdagin 8. juni kl. 7.00 og er galdandi fyri allar limir í Pedagogfelagnum, ið starvast innan fólkaskúlan, forskúlar og frískúlar.
Setanin heldur uppat
Hetta er triðju ferð, at Pedagogfelagið setir í verk 24 tíma arbeiðssteðg. Fíggjarmálaráðið og Kommunala Arbeiðsgevarafelagið boðaðu 3. juni felagnum frá, at setanarviðurskiftini halda uppat, tá ið arbeiðssteðgur er.
Starvsfólk í arbeiðssteðgi eru harvið ikki í starvi undir arbeiðssteðginum. Tí ber ikki til hjá felagnum at lýsa arbeiðssteðg fyri nøkur starvsfólk og so einsamalt gera av, at hesi byrja aftur í starvi ein ávísan dag. Setanarviðurskiftini hjá hesum fólkum eru hildin uppat, til semja um nýggjan sáttmála er gjørd - ella onnur avtala er gjørd um, at tey skulu byrja aftur í starvi.
Halda reglurnar
Fíggjarmálaráðið og Kommunala Arbeiðsgevarafelagið mettu, at talan mátti vera um mistak tær fyrstu ferðirnar, Pedagogfelagið lýsti 24 tíma arbeiðssteðg, og gjørdi tí ikki meira við málið.
Nú Pedagogfelagið fyri triðju ferð lýsir 24 tíma verkfall, hava Fíggjarmálaráðið og Kommunala Arbeiðsgevarafelagið avgjørt at lýsa verkbann fyri allar limir hjá Pedagogfelagnum, ið starvast innan fólkaskúlan, forskúlar og skúlanum á Trøðni, og sum Pedagogfelagið hevur koyrt í verkfall.
Hetta fyri at halda seg til tær galdandi reglurnar á arbeiðsmarknaðinum.
Verkbannið er galdandi frá týsdegnum tann 7. juni 2021 kl. 7.00.
Fíggjarmálaráðið og Kommunala Arbeiðsgevarafelagið


text:
Skúlin
Um skúlan
Fyrsti skúlin á Strondum varð bygdur í 1887.
Frammanundan var skúli hildin í sethúsunum hjá Niels oman fyri Hoygarð. Lærari var Johs. Petersen í Saltnesi.
Í 1876 verður lærari settur í Sjóvar sókn. Tað er Jógvan Poulsen, sum kemur at halda skúla á Strondum, Skála og Selatrað. Hann er lærari til 1917, tá kemur Jóhan Poulsen, og er hann einalærari til1933, tá Chr Høj verður settur annarlærari. Í 1958 fer Jóhan Poulsen frá, Chr Høj verður 1.lærari og Edmund í Garði 2.lærari.
Frá 1933 til 63 eru 4 flokkar á Strondum. Øll hesi árini er tímatalvan óbroytt, t.v.s. teir báðir lærararnir hava tær somu lærugreinarnar í teimum ávísu flokkunum. Í 1963 kemur ein flokkur aftrat og í 66 aftur ein.
Tá koma Ámundur Berthelsen og Hjalgrím Poulsen til skúlan. Selatraðarskúli verður niðurlagdur í 1969, tá skúlin verður bygdur á Strondum og Magnus Nielsen, einalærari, kemur út í Stranda skúla at arbeiða.
Í 1969 varð, sum sagt, nýggjur skúli tikin í brúk á Strondum, og hevur hann eisini framhaldsdeild.
Umframt næmingar úr Sjóvar kommunu, so koma eisini næmingar av Skála, Skálafirði, Oyndarfirði og Hellunum at ganga í skúlanum.
í 1984 varð vaksið um skúlan, so nú vóru munandi betri umstøður.
Í 2011 er skúlin aftur útbygdur, nú er ein nýtt læraraumhvørvið gjørt, og ein bygningur við 7 skúlastovum er bygdur úr suðurendanum frá fimleikarahøllini.
Deildir
Í Stranda skúla eru flokkarnir lagdir saman í deildir.
Byrjanardeildin eru flokkarnir 1.-3. fl.
Miðdeildin eru flokkarnir 4.-6.fl.
Hádeildin er 7.-10. flokk.
Umframt vanliga undirvísing er eisini tónleikaundirvísing í skúlanum.


text:
Opið hav
Bókadeild Føroya Lærarafelags
77,00 kr
Spar 5,00 kr
- Síður: 218.0
- Útgávuár: 2003
- Upprunamál: svenskt
- Innbinding: heft við klaffum
- Rithøvundur: Annika Thor
- Myndir: Alexandra Kern
- Týðari: Karl N. Hansen
Fjórða og seinasta bókin í røðini um jødagenturnar, Steffi og Nelli, sum foreldrini sendu til Svøríkis, eftir at nasistarnir vóru farnir at gera seg inn á jødarnar í Wien.
Endiliga kemur várið 1945, og kríggið endar. Steffi fær studentsprógv og noyðist nú at velja, hvar hon ætlar sær at vera. Skal hon vera verandi í Svøríki saman við lítlusystrini, skal hon fara til Wien ella kanska til Amerika at leita eftir næstringum? Hjá Nelli er valið nógv lættari. Hon vil helst vera verandi í Svøríki hjá fosturforeldrum sínum. Men hvat siga tey? Kanska eigur hon at verða saman við Steffi og pápanum - um hann er á lívi.
Endiliga kemur várið 1945, og kríggið endar. Steffi fær studentsprógv og noyðist nú at velja, hvar hon ætlar sær at vera. Skal hon vera verandi í Svøríki saman við lítlusystrini, skal hon fara til Wien ella kanska til Amerika at leita eftir næstringum? Hjá Nelli er valið nógv lættari. Hon vil helst vera verandi í Svøríki hjá fosturforeldrum sínum. Men hvat siga tey? Kanska eigur hon at verða saman við Steffi og pápanum - um hann er á lívi.


text:
Fuglafjørður
Búseting
Fyrstu tekin um búseting í Fuglafirði fingust í 1956, tá ið grivið varð út fyri eini hoyggjhúsgrund heimi á Oyruni. Komið varð niður á eina húsatoft við fjósi. Við at grava longur niður, kom til sjóndar, at 5 hús høvdu staðið oman á hvørjum øðrum á somu grundini, og hvørt var avtoftað eftir annað. Kanningar vístu, at tey elstu húsini vóru frá víkingaøld, um á 950 – 1050.
Í 1781 eru 4 býlingar í Fuglafirði. Við Gjógvara, Við Garð, Í Toftum og á Áargarði. Miðskeiðis í 1800-talinum og frameftir komu býlingarnir Á Trøðni, á Bakkanum og á Høvdanum. Í 1920-árunum vóru allir vóru allir býlingarnir samanvaksnir. Í 1940-árunum komu býlingarnir í Rossagerði (í neðra), í Fløtugerði og vestur á Horn, og frá 1970-árunum hevur verið bygt á Bjarnafløtum, í Toftabønum og Norður í Bø.
Við fyrstu fólkateljingina í 1801 búðu 128 fólk í Fuglafirði. Fólkateljingin í 1901 sigur frá, at tá búðu 325 fólk í Fuglafirði. Hundrað ár seinni (2001) búgva 1547 fólk í Fuglafirði. Í dag 2006 liggur talið um 1700 fólk í Fuglafjarðar kommunu.


text:
Samandráttur.
Línuskip: Tvey línuskip undan Íslandi koma at landa í vikuni. Tey hava ein blanding av toski, brosmu og longu. Fimm ísfiskalínuskip og eitt frystilínuskip fiska við Grønland. Vónandi landar okkurt síðst í vikuni, annars so verður tað fyrst í aðru viku. Tey fáa mest av toski og so nakað av brosmu. Undir Føroyum eru tvey á ísfiskaveiðu og tvey sum frysta umborð. Vit vantað, at tey sum ísa fiskin umborð, at annað landar fyrst í vikuni og hitt síðst í vikuni. Tað er mest av longu og toski og so nakað av hýsu.
Útróður: Streymurin verður rímuligur og veðri verður gott, so vit vantað at tað verður nakað av útróði.
Djúpvatnstrolarar: Fýra eru til fiskarí undir Føroyum. Tað er mest djúpvatnsfiskur tey koma at landað. Tveir landað fyrst í vikuni og hinir báðir síðst í vikuni.
Partrolarar: Tey flestu eru til fiskarí. Fiskiskapurin er ójavnur, kunna fáa okkurt hálið inn ímillum, annars smáligt. Teir landað sum vikan líður.
Trolbátar: Ein er á landleiðini og tveir eru norðanfyri. Ein landar mánadagin og hinir seinni í vikuni. Onkur fer avstað um vikuskiftið og kemur helst at landa síðst í vikuni.
Garnaskip: Vit væntað at øll trý garnaskipini, sum fiska svartkalva, landa í vikuni. Fiskaríið er smáligt. Eitt hevur lagt og er farin at pussað upp.
Heinta alla metingina her


text:
Tiltak: MÍN FANTASTISKA SKILSMISSA
Byrjar: Mik. 12. september 2018 – kl. 19:30
Endar: Mik. 12. september 2018 – kl. 21:30
Stað: Mentanarhøllini á Eiði
Slag av tiltaki: Alment tiltak
Lýsing:
Mentanarhøllin á Eiði
Mikudagin 12. september kl.19:30
Atgongumerkir kunnu keypast á www.atgongumerki.fo
Tjóðpallurin á ferð við komediuni “MÍN FANTASTISKA SKILSMISSA”. Ein romantisk komedia við Kristinu Sundar Hansen í heimskenda og virðislønta einrøðuleikinum eftir Geraldine Aron.
Angela Kennedy Lipsky er ein kvinna miðskeiðis í lívinum, sum plagdi at vera onnur helvtin av eydnuríka parinum Angela og Max. Max stingur tó av við einum yngri modelli, dótturin flytir út við sjeikinum og eftir situr Angela við hundinum Dexter í stóru familjuhúsunum.
Nýggi veruleikin hjá nýskildu Angelu hevur nógvar øðrvísi, tragiskar og ikki minst komiskar og láturligar støður við sær, sum áskoðararnir hegnisliga verða drignir ígjøgnum av Kristinu Sundar Hansen í leiklutinum sum Angela.
Leikurin varð tilnevndur ein OLIVIER AWARD fyri “Best entertainment” í 2004 og hevur síðan lagt áskoðarar kring heimin flatar í látri. Nú standa Føroyar fyri tørni, sum 29. landið, har leikurin verður pallsettur.
Týðing: Kristina Sundar Hansen
Konsept: Kristina Sundar Hansen & Durita Sumberg Poulsen
Dramaturgur, pallur og hjálparleikstjóri: Durita Sumberg Poulsen
Leiklistarlig ráðgeving: Ágústa Skúladóttir
Ljósdesign, video og pallmynd: Turpin Napoleon Djurhuus
Ljóðmynd: Pauli Magnussen
Leikari: Kristina Sundar Hansen
Myndir: ©Tjóðpallur Føroya / Ólavur Frederiksen
Plakatmynd: Høgni Heinesen


text:
Nú vit báðir Guttorm Sørensen og undirritaði hava verið í Svøríki – fyrst við talentliðinum leygar- og sunnudagin, og síðani á norðurlendskum barna- og ungdómsfundi mána- og týsdagin, løgdu vit leiðina framvið hjá DAF í dag. FÍF er ikki limur í IAAF – altjóða sambandinum fyri frælsan ítrótt. Tí arbeiddi fyrrverandi formaður FÍF’s, Heri Ziska, fyri at vit kundu fáa eina sonevnda associeringsavtalu, sum í veruleikanum heimilar føroyingum at kappast uttanlands, og at føroysk úrslit verða altjóða góðkend umvegis DAF. Hendan avtalan varð undirskrivað á vári í 2009.
Jacob Larsen og Lars Vermund frá DAF, saman við Guttorm Sørensen og Hallur Holm frá FÍF
Tað eru so mong onnur viðurskifti, sum eisini krevja samskifti við DAF. Tí hildu vit tað vera neyðugt, at vit hittu teir andlit til andlit, soleiðis at man kennir hvønn annan, og ikki bara sær hvønn annan sum ein teldupostbústað.
Tað vóru nýggi formaðurin í DAF, Lars Vermund og stjórin, Jacob Larsen, sum so blíðskortaðir tóku ímóti í Idrættens Hus í Brøndby. Vit tosaðu fyrst leysliga um Føroyar og møguleikar tess at luttaka í altjóða kappingingum. Síðani tosaðu vit um associeringsavtaluna. Um hon virkar nøktandi fyri báðar partar. Vit tosaðu um føroyskan ungdóm til DM-kappingar og á donskum landsliðum. Og um donsku hagtalsskipanina statletik.dk, har føroyingar eisini eru við. Um tilmeldingarskipanir og rutuuppmáting.
Síðani greiddu vit teimum frá virkseminum innan frælsan ítrótt í Føroyum. Teir vóru sera áhugaðir, og tað vísti seg eisini, at teir kendu teir flestu av okkara íðkarum, sum hava vunnið heiðursmerki við donska meistaraskap. Hesin óformligi fundurin endaði við góðum hugnapráti, har tað vísti seg, at vit høvdu nóvar felags kenningar,


text:
05.12.2013
Ráðstevna um landbúnað í Ósáskúlanum í Klaksvík, leygardagin 11. januar 2014 Hvussu síggja landsins mynduleikar framtíðarmenning innan landbúnað við serligum atliti til seyðahald, jarðarbrúk vm. í Føroyum. Einskiljing,... meira
02.12.2013
Kjøtkvøld á Hotel Føroyum leygarkvøldið 22. mars 2014 meira
06.10.2013
Síðstu tíðina hevur fleiri ferðir verið frammi í fjølmiðlunum, at oyggjaleikirnir møguliga ikki kunnu haldast í Føroyum vegna trupulleikar av at fáa til høldar neyðugt øki til golfvøll, sum ivaleyst er eitt krav fyri at sleppa at... meira
18.07.2013
Búnaðargrunnurin
R. C. Effersøesgøta 4
Postbox 50 Tórshavn
á Skarði, syftunsøka 2013
Umsókn um fígging av festikonto
Háttvirdi Búnaðargrunnur. Fyrst fari eg at biðja tykkum hava meg umbornan, at eg soleiðis... meira
18.07.2013
Fyri nøkrum mánum síðan frættist at lýsingar vóru í útlendskum miðlum eftir fólki til at yvirtakað føroyskar garðar, ilt var at trúgva hesum, men stutt eftir var eisini lýst í føroyskum bløðum á útlendskum máli, eftir fólki at... meira
16.07.2013
Bóndafelagið, Búnaðarstovan og Als hava í vár roynt at loyst trupuleikan við ullamóttøku, tað vísti seg at eingin av teimum, sum fáast við ull og garn høvdu áhuga í at samskipa móttøku og kjeyp av ull, so endin bleiv at Als... meira
29.05.2013
Hendan myndin er tikin í einum handli í Stavanger. Vit lata myndina tala fyri seg.
Vísir úrslit 15 til 21 av 41


text:
Øll eru samd um, at yvirvekt kann fáa heilsuligar avleiðingar fyri tey, sum hetta rakar. Øll eru samd um, at veksandi yvirvekt eisini hevur stórar heilsuligar avleiðingar fyri heilsuverkið og samfelagsbúskapin. - Tí skal eitt felags átak til, og tað skal verða NÚ!
Tað skrivar fyribyrgingarleiðarin í Kræftens Bekæmpelse, Mette Lolk Hanak, í tíðargrein fyrst í hesum mánaðinum. Í tíðargreinini vísir hon á, at yvirvekt eisini veksur um vandan fyri at gerast álvarsliga sjúkur. Flestu vita, at yvirvekt veksur um vandan fyri hjartaæðrasjúkum og diabetes2.
- Men, tað eru tey fægstu sum vita, at yvirvekt eisini veksur um vandan fyri í minsta lagi 13 sløgum av krabbameini, eitt nú krabba í bróstum og tarmum, sigur Mette Lolk Hanak, sum vísir á, at tíverri er samstarvið í Heilsustýrinum um nýggj tilmæli um átøk móti stórari yvirvekt endað í stríði millum læknafakligar bólkar.
- Hetta er órógvandi, heldur hon, tí yvirvekt er ein alt ov stórur trupulleiki til at drukna í ósemjum. Tískil mæla tey til, at allar góðar kreftir verða savnaðar til at tálma vøkstrinum av yvirvekt í fólkinum. Hon heldur, at sum samfelag mugu vit heldur ikki stúra fyri at taka henda trupulleika upp.
Fyribyrgingarleiðarin sigur, at tá tey í Kræftens Bekæmpelse vilja eggja til at fyribyrgja yvirvekt, snýr hetta seg á ongan hátt um vakurleika ella um kropsligar fyrimyndir. - Sjálvandi skulu øll menniskju virðast - líkamikið, hvør vektin er, og hon heldur, at tað tíverri veksur um trupulleikan, at fólk partvís verða sett í bás.
Tað er ein veruleiki, sigur hon, at yvirvekt veksur um vandan fyri at gerast álvarsliga sjúkur. Meira enn helmingurin er vaksna fólkinum í Danmark viga ov nógv, og eini 800.000 fólk viga alt ov nógv. Um vit bara lata standa til, fara 66 prosent av dønum viga ov nógv í 2045.
- Tað merkir, at fleiri fara at fáa krabbamein, sum annars kundu sloppið undan sjúkuni.
Mette Lolk Hanak vísir á, at tá so mong fara at viga ov nógv, kann yvirvekt ikki longur síggjast sum ein einstaklingatrupulleiki, har tað snýr seg um at lata munnin aftur og lyfta sær reyvina. - Tá er hetta ein stórur heilsutrupulleiki, sum samfelagið partvís hevur verið við til at skapt.
Hon leggur aftrat, at tíverri finst eingin einfaldur snarvegur til at fyribyrgja og viðgera ovurfiti, men tað má heldur ikki verða hetta, sum ger, at ikki verður gjørt nóg mikið við trupulleikan. - Tað eru tey fægstu, sum velja at gerast ov tung, og tað kann vera rættiliga ymiskt, hvør verður ov tungur. Kortini verður yvirvekt í alt ov stóran mun sædd sum ein einstaklingatrupulleiki.
Fyribyrgingarleiðarin vísir á, at sum samfelag eru vit noydd at tosa um yvirvekt á ein skilagóðan og konstruktivan hátt uttan at niðurgera tey, sum hava trupulleikan, tí tað eru jú flestu okkara, sum eru í hesum bólki.
- Yvirvekt kemur sníkjandi við einum hálvum til tveimum kilo’um um árið. Flestu vita, at tað er trupult at tapa seg aftur - og enn truplari at halda lægri vektina. Tað megna tey fægstu. Tí skal yvirvekt fyribyrgjast, leggur hon dent á.
Mette Lolk Hanak sigur, at Kræftens Bekæmpelse arbeiðir fyri einum lívi uttan krabbamein. Tískil noyðist felagið eisini at gera vart við seg, tá tað vísir seg, at fleiri og fleiri gerast ov tung og hesi samstundis eru í størri vanda fyri at menna krabbasjúku.
- Vit vilja eggja politikarum, myndugleikum og heilsustarvsfólki, virkjum og samfelagnum øllum til at standa saman og stríðast ímóti fitifarsóttini, sum hon rópar trupulleikan.
Mette Lolk Hanak ásannar, at tað framvegis er nógv, sum ikki er granskað við fiti, men hon heldur, at álvarin í hesum trupulleika ger, at samfelagið ikki kann loyva sær at drála.
Hon heldur, at tað er nú, vit skulu fremja átøkini, tá vit enn teljast millum tey lond í vesturheiminum, har trupulleikin við ovurfiti hóast alt er minstur.
- Kræftens Bekæmpelse fer komandi árini at hava størri fokus á fyribyrging av ovurfiti, bæði við gransking og ítøkiligum fyribyrgingarátøkum.
##med2##
Fyribyrgingarleiðarin í Kræftens Bekæmpelse sigur, at tey sakna eina politiska virkisætlan um fyribyrging av yvirvekt - eina ætlan við ítøkiligum málsetningum og amboðum, sum samstundis leggur stóran dent á virðið í øllum menniskjum.
- Ætlanin skal miðja eftir effektivum átøkum sum eitt nú hægri avgjøldum á sukuri, søtmeti og sodavatni, eins og kravdari kaloriumerking á skundverðum ella fastfood. Í ætlanini skulu eisini verða uppskot til økta likamliga rørslu í eitt nú skúlum, stovnum - og í samband við flutning og býarplanlegging, sigur Mette Lolk Hanak.
Kelda: cancer.dk


text:
Hendan tertan er løtt at gera og smakkar so sera væl. Eitt gott hugskot til bæði nátturða, miðmála ella at hava við í matpakkanum. Umframt at terta smakkar væl, so gevur hon eisini møguleika fyri, at fyllan kann broytast, alt eftir hvat man hevur hug til.
Terta
við kalkunfleski og soppum
TILFAR
Tertubotnur
50 g eplamjøl
50 g havramjøl
100 g glutenfrítt havragrýn
50 g bleytt smør
1 egg
1/4 dl vatn
1 tsk. salt
Tertufylla
200 g av blandaðum soppum
100 g kalkunflesk
1 reyðleyk
3 egg
2 dl róma
uml. ½ pakka av rivnum osti
salt og pipar
eitt sindur av maggi aroma
Soleiðis gert tú
Tertubotnur
- Koyr alt tilfarið til tertudeiggið í eina rørimaskinu og rør væl, til deiggið samlast. Hevur tú ikki rørimaskinu, ber eisini til at brúka pískara við deiggjkrókum.
- Legg deiggið á bakipappír, legg eitt bakipappír omaná og rulla út til ein tunnan runding.
- Tak ovasta bakipappírið av, koppa deigginum niður á smurdan tertuform, trýst upp á pláss og tak síðani bakipappírið av. Prika allan botnin við gaffili.
- Set tertubotnin í køliskáp í uml. 20 min.
- Baka á 200° (heit luft) í 7 min.
Tertufylla
- Sker kalkunflesk og soppar í smærri bitar og hita við pannu á miðal hita.
- Sker reyðleyk í álir og koyr á pannuna saman við kalkunfleski og soppum.
- Krydda við eitt sindur av salti og pipari og lat steikja í uml. 5 min.
- Rør eggini og róman væl saman og krydda við salti, pipari og maggi aroma.
- Koyr kalkunfleska-/soppa-/reyðleyksblandið í tertubotnin, oys eggja-/rómablandið útyvir og stroy tann rivna ostin omaná.
- Baka á 200° (heit luft) í uml. 20 min.
Prei
Til ber eisini at býta sopparnar um við t.d. høsnarungabitar, brokkoli, skinku ella okkurt heilt fjórða, so er tað ein heilt onnur terta, men minst líka lekkur.
Um Unn
Eg eiti Unn og búgvi í Keypmannahavn, har eg arbeiði við at tillaga talgildar loysnir til tørvin hjá brúkarunum.
Eg havi cøliaki/glutenviðkvæmi og havi tí gjørt bloggin glutenfrifoodie.dk, har tú kanst finna íblástur til góðan og leskiligan glutenfrían mat og bakstur.


text:
Sjúklingar vendir í hurðini
15. mai 2019
Børn og ung sum uppliva ein gerandisdag, har mamman ella pápin stríðast við sálarsjúku, halda ofta, at tey eru orsøkin til sjúkuna. Teimum tørvar onkran, sum skilur støðuna, og sum tey kunnu tosa við.
Umframt tað verður umleið fimti hvør føroyingur minst eina ferð í lívinum raktur av sálarsjúku.
Taka vit donsk tøl (100/1), og umskriva hesi til føroysk viðurskifti, eru tað beint nú í Føroyum:
- 3.000 menniskju við eini depressión
- 4.000 menniskju við angist
- 900 menniskju við tungari sálarsjúku
Kelda. https://www.psykiatrifonden.dk/media/1419051/tal-psyken-30-10-2018.pdf (síða 16)
Verður hesin bólkurin hoyrdur, og verður hond tikin um foreldur og børn?
Tørvar okkum likamliga hjálp, hava vit eina skipan at hella okkum til, ella heilsuverk at fara til. Tá talan er um sálarsjúku, hevur heilsuverkið stórtsæð ongar tænastur og stórtsæð ongin peningur er settur av til hetta økið.
Tá sjúklingurin langt um leingi hevur tikið dirvi á seg at fara til kommunulækna, fær hann at vita, at har er eingin fíggjarlig hjálp at heinta. Hetta má sjúklingurin klára sjálvur. Hann má sjálvur gjalda fyri sína viðgerð, og krevst at hann eitt tíðarskeið má ganga heima, skal hann eisini gjalda fyri tað.
Hetta kunnu vit sum eitt framkomið samfelag ikki góðtaka. Vit mugu síggja likamliga sjúku og sálarsjúku, sum eina samfelagsliga skyldu at veita hjálp til. Ikki bert fyri tann sjúka, men eisini fyri avvarðandi, sum verða merkt av hesum gjøgnum alt lívið
Hesin samfelagsbólkur megnar ikki sjálvur rópa upp um hjálp, tí tað eru tey alt ov ringum standi til. Og tað ringasta vit sum samfelag kunnu gera, er at lata eyguni aftur fyri trupulleikanum.
Sambandsflokkurin ynskir viðgerðartrygd til øll, eisini hesi menniskju og teirra avvarðandi.
Jaspur Langgaard
valevni fyri Sambandsflokkin
RN
Aftur


text:
Tá ið barnið fer á eftirskúla
Tað er ein stór broyting, tá barnið fer á eftirskúla uttanlands – bæði fyri foreldrini og fyri barnið. Og nógvar praktiskar avbjóðingar kunnu stinga seg upp, tá barnið fer avstað.
Hvussu verður við pengum og gjaldskorti? Er barnið, sum fer avstað, tryggjað eins og her heima?
Her eru nøkur góð ráð til tín, hvørs barn fer á eftirskúla ella háskúla uttanlands.
Tvey gjaldskort við á eftirskúla
Vit mæla til, at tann, sum fer á eftirskúla uttanlands, hevur meira enn eitt gjaldskort við sær. Um kortið verður brotið, stolið ella gerst óvirkið, er tað tryggari at hava eitt eyka gjaldskort við sær.
Netbanki
Tá barnið er 15 ár, kann tað stovna sær sín egna Netbanka við NemID. Er barnið yngri enn 15 ár, kann tað stovna sær ein Netbanka í eini barnavinarligari útgávu.
Fyrimunurin við at hava Netbanka er, at tú kanst hava eyga við salduni og bókingum á kontuni.
Foreldur kunnu hava atgongd at síggja Netbankan hjá barninum, tá barnið er undir 18 ár, soleiðis at foreldrini kunnu fylgja við og hjálpa við tí fíggjarliga.
Er barnið tryggjað?
Fer barnið á eftirskúla ella háskúla í Norðurlondum, er vanliga ábyrgdartryggingin hjá húskinum galdandi. Hon er tó bert galdandi í eitt ár frá tí, at barnið er byrjað á eftirskúlanum.
Um tú ynskir trygging fyri innbúgvslutirnar í sambandi við uppihaldið hjá barninum á eftirskúla ella háskúla í Norðurlondum, skal ískoytisfulnaður teknast aftrat.
AFS ella á skúla uttan fyri Norðurlond
Fer barnið til dømis á AFS ella á skúla uttan fyri Norðurlond, er vanliga ábyrgdartryggingin hjá húskinum ikki galdandi. Hetta er tí, at barnið tá skiftir bústað. Ofta er tað tó soleiðis, at AFS kann vísa á viðkomandi tryggingar, sum tú kanst tekna til barnið.


text:
Í gjár vóru sjey nýggir koronatilburðir staðfestir, vísa nýggjastu tølini hjá landslæknanum.
Í fýra førum er smittukeldan kend, í tveimum førum er smittukeldan ikki kend, og ein persónur er staðfestur smittaður fimm dagar eftir komu til Føroyar.
Í gjár boðaði landslæknin frá, at eitt smittað fólk hevði verið á stóru konsertini við James Blunt, sum var í ítróttahøllini á Hálsi leygarkvøldið. Hann mælti tí fólkini, sum vóru til staðar at lata seg kanna, og tað er helst orsøkin til, at 1.215 kanningar vóru gjørdar seinasta døgnið.
Í løtuni eru 43 smittað í Føroyum.


text:
25 Uppskot til ríkislógartilmæli um broyting í revsilógini (harðari revsing fyri neyðtøku og kynsliga misnýtslu av børnum)
A. Upprunauppskot
B. 1. viðgerð (Orðaskifti)
Ár 2009, 20. januar, løgdu tingmenninir Høgni Hoydal, Tórbjørn Jacobsen, Annita á Fríðriksmørk, Heini O. Heinesen, Bergtóra Høgnadóttir Joensen, Hergeir Nielsen, Bjørt Samuelsen og Sjúrður Skaale vegna Tjóðveldi, fram soljóðandi
til
ríkislógartilmæli um broyting í revsilógini (harðari revsing fyri neyðtøku og kynsliga misnýtslu av børnum)
Mælt verður ríkismyndugleikunum til at seta í gildi fyri Føroyar soljóðandi kongliga fyriskipan:
I medfør af § 5 i lov nr. 380 af 6. juni 2002 om ændring af straffeloven, retsplejeloven og færdselsloven[1] sættes § 1 i kraft for Færøerne i følgende affattelse:
§ 1
I straffeloven, jf. lovbekendtgørelse nr. 215 af 24. juni 1939, som senest ændret ved anordning nr. 182 af 28. februar 2007, foretages følgende ændringer:
1. I § 216, stk. 1, ændres »6 år« til: »8 år«.
2. I § 216, stk. 2, ændres »10 år« til: »12 år«.
3. I § 222, stk. 1, ændres »6 år« til: »8 år«.
4. I § 222, stk. 2, ændres »10 år« til: »12 år«.
§ 2
Anordningen træder i kraft dagen efter dens kundgørelse i Kunngerðablaðið.”
Viðmerkingar:
Undirritaða legði vegna Tjóðveldi sama uppskot fyri Løgtingið í september 2007 og roynir nú aftur á 2. sinni. Tá var Løgtingið positivt sinnað uppskotinum viðvíkjandi, og samd Rættarnevnd mælti í álitinum Løgtinginum til at atkvøða fyri uppskotinum, men tá val varð útskrivað, náddi málið ikki til 2. viðgerð, og uppskotið fall tí burtur. Hóast knapt ár er fráliðið, síðani málið fall burtur vegna val, er tað ongantíð komið fyri tingið aftur. Undirritaða vónar tí, at málið nær at verða viðgjørt við sama positiva anda, og at tað nær at verða atkvøtt ígjøgnum hesa ferð.
Endamálið við uppskotinum er at hækka revsirammurnar fyri neyðtøku og kynsliga misnýtslu av børnum.
Revsiramman eigur at vísa serliga virðing fyri tí einstaka menniskjanum. At gera seg inn á onnur menniskju sálarliga ella kropsliga eigur tí at verða fatað sum meira revsivert í mun til, um onkur ger seg inn á materiellar lutir ella pengar.
Sambært uppskotinum hækkar revsiramman soleiðis:
fyri neyðtøku úr 6 í 8 ár.
fyri neyðtøku av serliga farligum slagi úr 10 í 12 ár.
fyri samlegu við barn, yngri enn 15 ár, úr 6 í 8 ár.
fyri samlegu við barn, yngri enn 15 ár, og undir tyngjandi umstøðum úr 10 í 12 ár.
Endamálið við hesum broytingunum er at herða revsingina fyri neyðtøku og kynsliga misnýtslu av børnum við uml. 1 ári, tó við virðing fyri, at revsingin fyrst og fremst byggir á eina ítøkiliga meting hjá rættinum av umstøðunum í hvørjum einstøkum máli.
Broytingarnar í revisrammuni fyri kynsliga misnýtslu av børnum vóru ikki við í upprunaliga uppskotinum, men komu inn í sambandi við viðgerðina í Fólkatinginum. Grundgevingin fyri hesum broytingunum var at tryggja framhaldandi samsvar millum revsirammurnar fyri ávikavist neyðtøku og kynsliga misnýtslu av børnum.
Í sambandi við lógarbroytingina í Danmark í 2002 heitti Løgmálaráðið á Ríkisadvokatin um at fylgja við í, um revsingin fyri neyðtøku (§ 216) og kynsliga misnýtslu av børnum (§ 222) veruliga varð herd.
Sambært frágreiðing frá Ríkisadvokatinum so hevur rætturin í allar flestu málunum hert revsingina í samsvari við endamálið við lógarbroytingini. Fyri neyðtøku eru dómarnir í dag uml. 1 ár hægri enn undan lógarbroytingini, og ríkisadvokaturin staðfestir somuleiðis, at revsingin fyri kynsliga misnýtslu av børnum í dag er hægri enn undan lógarbroytingini. Frágreiðingin er at finna ám heimasíðuni hjá Ríkisadvokatinum: rigsadvokaten.dk undir dokumenter og Rigsadvokaten informerer.
Meðan revsingin í Danmark er herd, síðan broytigin kom í gildi, verður linari revsing givin fyri somu lógarbrot í Føroyum. Løgtingið eigur tí at senda tað politiska signalið út til samfelagið, at neyðtøka og kynslig misnýtsla av børnum eru álvarsmál, sum verða tikin í størsta álvara, og at vit ikki á nakran hátt finna okkum í hesum og heldur ikki at vera eftirbátar á hesum øki.
Hjáløgd skjøl:
Skjal 1: Forslag til lov om ændring af straffeloven, retsplejeloven og færdselsloven. (Skærpelse af straffen for voldtægt, vold, uagtsomt manddrab, uagtsom betydelig legemsbeskadigelse, forsætlig fareforvoldelse, biltyveri, grov forstyrrelse af ro og orden, menneskesmugling og menneskehandel m.v.)
Skjal 2: Samtykta fólkatingslógin – lóg nr. 380 frá 6. juni 2002
[1] § 5 i lov nr. 380 af 6. juni 2002 om ændring af straffeloven, retsplejeloven og færdselsloven er sålydende: ”Loven gælder ikke for Grønland eller Færøerne. Lovens § 1 kan dog ved kongelig anordning sættes i kraft for Færøerne og Grønland med de afvigelser, som de særlige færøske forhold tilsiger.”
1. viðgerð 27. januar 2009. Málið beint í Rættarnevndina


text:
Verkætlanin KT-arkitekturur
Endamálið við deil-verkætlanini KT-arkitekturur er at gera eitt fyrsta uppskot til eina yvirskipaða ætlan fyri grunddáta og samskifti millum KT-skipanir i Føroyum.
Grundleggjandi upplýsingar um borgarar, virkir, fasta ogn, adressir við meira, eisini nevndar grunddáta, verða skrásettar og brúktar nógva staðni í almenna geiranum. Neyðugt er at samskipa hesa skráseting fyri at tryggja,
- at grunddáta altíð er dagført og rætt,
- at sleppa undan dupultarbeiði, og
- at sleppa undan at borgarar og virkir nýtast at lata somu upplýsingar til tað almenna fleiri ferðir.
Fyrisitingin er av nógvum orsøkum miðspjødd í ymisk ráð, stovnar, kommunur og feløg. KT-skipanirnar eru somuleiðis miðspjaddar, samstundis sum at tørvur er á skynsamum samskifti millum hesar skipanir, millum annað fyri at flyta grunddáta, men eisini fyri at gagnnýta tænastur hvør hjá øðrum.
Eyðkenni við einari góðari loysn
Nøkur eyðkenni við einari góðari loysn eru:
- Ein felags loysn fyri allar stovnar
- Ein Føroysk loysn, føroyskan kunnleika og menning
- Trygg loysn
- Opnir standardir
- Tøkniliga framkomin, smidlig og einføld
- Miðspjadd loysn
- Data varveitt í Føroyum
- Ognarskapurin og ræðisrætturin av dáta skal liggja tá tí almenna
- Undirtøka millum fólk: Almenna, Borgari, Vinna og Veitarar
- Prísstøði, sum er hóskandi til Føroyar
Miðað verður eftir loysnum við hesum eyðkennum.
Arbeiðsháttur
Tað finst ongin savnað yvirskipað lýsing av KT-skipanum og dátugrunnum á almennum stovnunum. Ymiskt er í hvønn mun og hvussu KT-skipanir eru skjalfestar og í hvønn mun hendan er tøk.
Greiningararbeiðið er tí í stóran mun grundað á samrøður við viðkomandi áhugapartar – almennar stovnar, kommunur og KT-veitarar - umframt at ráðførsla hevur verið við fólk úr Estlandi um teirra royndir.
Samrøður hava verið við hesar útvaldu áhugapartar í Føroyum:
- Umhvørvisstovan
- Landsfólkayvirlitið
- Heilsumálaráðið
- ALS
- Trygdargrunnin
- Vinnustovnurin
- Fiskimálaráðið
- Vørn
- Taks
- Hagstovan
- KT-landsins
- Gjaldstovan
- Tórshavnar kommuna
- Runavíkar kommuna
- Kommunufelagið
- Almannaverkið
- Mentamálaráðið
- Landsskjalasavnið
- Nám
- Dátueftirlitið
- Elektron
- Formula
- Nema
Endamálið við hesum samrøðum hevur verið at skapa eitt yvirlit yvir støðuna, sum hon er í dag, hvørjar avbjóðingar eru og hvørji ynskir eru til betringar.
Harumframt eru fylgjandi skjøl brúkt sum keldur:
- Forkanning um felags virkisskrá í Føroyum, 2004
- Ókeypis grunddata í Føroyum, 2013
- Yvirlit yvir grunddátuskráirnar á Umhvørvisstovuni, 2015
Umframt hetta hava samrøður verið við tríggjar útlendskar ráðgevar
- Arvo Ott, senior serfrøðingur innan X-road
- Mari Pedak, serfrøðingur í talgildum samleika í samband við X-road
- Jon Thorhallsson, fyrrverandi stjóri í Skyrr
Arbeiðið er gjørt av fólki við tilknýti til Fróðskaparsetrið.
Avmarking av uppgávuni
Tað fer í dag eitt umfatandi samskifti fram millum KT-skipanir innanhýsis á teimum ymisku almennu stovnunum. Tað er ov umfatandi at greina hetta innan karmarnar á hesari verkætlanini.
Hendan verkætlanin er tí avmarkað til at greina samskifti, sum fer fram millum KT-skipanir á ymiskum stovnum, við serligum atliti til grunddáta. Eisini verður hugt at, hvønn leiklut grunddáta hevur í verandi KT-skipanum og hvussu hesi verða umsitin.
Hóast verkætlanin í fyrsta umfari serliga umfatar samskifti millum KT-skipanir í sambandi við grunddáta, eigur uppskot um loysn at umfata ein felags leist fyri samskifti millum allar KT-skipanir innan almenna geiran í Føroyum.
Hetta er ein ávegis lýsing av støðuni, og er ikki ein fullfíggjað greining av samskiftinum í dag. Av tí samskiftisskipaninar alla tíðina eru í menning, so ber heldur ikki til at gera eina varandi støðulýsing.


text:
Seyed Ali Khamenei
Ayatollah Sayyed Ali Khamenei (persiskt: سید علی خامنه ای, aserbadjanskt Seyyid Əli Xameneyi) (17. juli 1939) í Mashad Iran, er ein iranskur politikari og átrúnaðarligur leiðari. Hann var forseti í Iran frá 1981 til 1989 og hevur verið andaligur leiðari í Iran síðan juni 1989.
Faðirin var av Azeri (aserbadjanskari) ætt. Hetta er ein av mongum etniskum minnilutabólkum í Iran. Eins og undangongumaðurin Ayatollah Khomeini ber Khamenei eina svarta turban ið vísir at hann er ein eftirkomari hjá Muhammed profeti.
MálkunnleikiEdit
Khamenei er kendur fyri sín áhuga fyri (islamiskum) bókmentum. Hann tosar flótandi persiskt og arábiskt, men er minni stinnur í aserbadjanska móðurmálinum í faðirætt; hann skilur eisini toluliga enskt. Hann hevur umsett fleiri bøkur frá arábiskum til persiskt.
AtsóknEdit
Hin 27. juni 1987 royndi bólkurin Fólksins Mujahedin í Iran at beina fyri Khamenei á einum tíðindafundi; ein bumba ið var goymd í einum bandupptakara brast, Khamenei yvirlivdi, men misti førleikan í høgra armi fyri lívið. Hendan hending hevur fingið frómar shia-muslimar at meta hann sum ein 'livandi martýr'.
Rætturin til valdiðEdit
Khamenei'sa rættur til heitið 'Hægstráðandi leiðari í Iran' (enskt: Supreme Leader) hevur ikki havt undirtøku hjá øllum muslimskum leiðarum í landinum. Khamenei var ikki eingongd ein sokallaður Marja (Stór-Ayatollah) tá hann bleiv útnevndur sum Khomeini'sa eftirfylgjari. Orsøkin til at Khamenei bleiv valdur, var at Stór-Ayatollah Hossein Ali Montazeri ið ætlandi skuldi eftirfylgja Khomeini, sat í húsavarðhaldi um hetta mundið, vegna sínar atfinningar ímóti viðferðini ið Khomeini'sa mótstøðufólk fingu í iranskum fongslum, harímillum avrættingar.
Støða til VesturheiminEdit
Eins og undangongumaðurin, er Khamenei fíggindaliga sinnaður mótvegis USA og Ísrael, og situr illa um sátt við Vesturheimin sum heild; og hann páheldur rættin hjá Iran at útvega sær kjarnorku til friðalig endamál. Hann hevur tó eisini sent út eina Fatwa ið sigur at framleiðsla, goymsla og nýtsla av kjarnorkuvápnum er forboðin sambært Islam. Khamenei hevur eisini stundum tikið frástøðu frá margháttligum úttalilsum ið núverandi forsetin Mahmoud Ahmadinejad er komin við.


text:
Kundatænasta okkara manglar tænastusinnaðar avloysarar, sum kunnu taka vaktir um vikuskiftið, um kvøldarnar og í ferium.
Tað hevur stóran týdning, at tú….
-Hevur áhuga fyri kundatænastu
-Ert smílandi og vinarlig/ur av lyndi og dugir at arbeiða sjálvstøðugt
-Trívist í einum umhvørvi, har tað ofta hendir nógv
-Dugir at síggja loysnir heldur enn forðingar
-Ert tænastusinnað/ur og vilt veita eina fyrsta floks tænastu
Arbeiðið fevnir um...
avgreiðslu av ferðafólkum í sambandi við fráferðir og komur hjá flogførum og tyrlum, umframt ymiskt annað fyrifallandi arbeiði á deildini.
Rætta viðkomandi kunnu vit bjóða...
eitt áhugavert og fjølbroytt starv innan kundatænastu og ferðavinnu á einum spennandi og dynamiskum arbeiðsplássi.
Krøv
Tú skalt vera fylt/ur 18 ár og vera stinn/ur í føroyskum, norðurlendskum og enskum og hava góðar telduførleikar.
Um starvið
Starvið verður sett skjótast til ber. Talan er um avloysaravaktir um vikuskiftið, um kvøldið, halgidagar og í ferium.
Arbeiðstíðin er tengd at flogferðsluni og verður eisini arbeitt um kvøldarnar og halgidagar. Starvið er tímalønt.
Nærri upplýsingar um starvið fært tú , um tú vendir tær til Kristinu Fossaberg á tlf. 222118 ella á [email protected] ella Elin Sigvardsen á tlf. 213702 ella á [email protected]
Umsókn
Skrivlig umsókn v.m. skal sendast við telduposti til [email protected]
Umsóknarfreistin er fríggjadagin 15. oktobur 2021, kl. 15:00.


text:
37 tíma arbeiðsvika – betri trivnaður og familjulív
Tað er ein sera góð íløga fyri føroyska samfelagi at stytta arbeiðsvikuna. Við 37 tíma arbeiðsviku fáa vit størri trivnað á arbeiðsmarknaðinum og meira tíð saman við familjuni. Við styttri arbeiðsviku verður føroyski arbeiðsmarknaðurin eisini betri kappingarførur í mun til at fáa arbeiðsmegi. Hetta eru nakrar av niðurstøðunum í stóru kanningini, “37 Tíma arbeiðsvika, fyrimunir og kostnaður”, ið Jan Otto S. Holm, búskapar- og fíggjarfrøðingur, og Regin Berg, stjórnmálafrøðingur, leggja fram í Smæruni týsdagin 5. oktober kl. 14:00.
Ein styttri arbeiðsvika gagnar allari familjuni. Styttri arbeiðstíð merkir minni tíðartrýst, betri umstøður til húsarhaldið, og meira yvirskot at hjálpa og stuðla hvør øðrum. Royndir úr Íslandi og aðrastaðni vísa, at um arbeiðsdagurin er styttri, eru børnini meira saman við foreldrunum og sínum nærmastu. Jaliga ávirkanin sást aftur í gerandisdegnum á dagstovnum og skúlum, tí børnini høvdu ein minni strongdan gerandisdag.
Arbeiðstíðin spælir alsamt størri leiklut, tá fólk velja sær arbeiði, og tí hevur arbeiðsvikan ávirkan, tá tað snýr seg um kappingina um arbeiðsmegi. Í Danmark hava flestu starvsfólk á almenna arbeiðsmarknaðinum eina 37 tíma arbeiðsviku, íroknað matarsteðg, og hetta kann ávirka, hvar fólk við familju velja at arbeiða.
Í einum framtíðar arbeiðsmarknaði hevur ein styttri arbeiðsvika gagnliga ávirkan. Kanningar staðfesta aftur og aftur, at styttri arbeiðsvika hevur við sær minni sjúkrafráveru, minni kropsliga pínu og minni sálarligt trýst, og tí eru fólk betri fyri. Hetta minkar eisini um trýstið á vælferðartænasturnar.
Tey, ið varða av kanningini eru:
Fakfelagssamstarvið (Akademikarafelag Føroya, Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag og Starvsfelagið), Heilsuhjálparafelag Føroya og Heilsurøktarafelagið


text:
KANNINGARNAR HÓSDAGIN ÚTSETTAR23. september 2020
Øll á Glasi eru kannað fyri koronu einaferð. Koronakanningarnar sunnudagin og mánadagin hava staðfest tveir tilburðir av koronu á skúlanum. Landslæknin metir hetta greitt benda á, at smittan ikki er spjadd nógv á Glasi. Somuleiðis kann staðfestast, at Glasir ikki er smittukelda til hinar tilburðirnar, sum eru staðfestir í samfelagnum seinastu dagarnar.
Í dag (mikudagin) er onnur kanning gjørd av starvsfólkum og teimum næmingabólkum, sum vit – í samráð við landslæknan – hava raðfest fremst í samband við smittusporingina. Hesir umfata allar valflokkar og bólkar, sum onkusvegna kunnu setast í samband við smittutilburðirnar. Úrslitini av dagsins kanningum verða væntandi tøk í morgin ári.
Landslæknin hevur mælt til, at hann fær úrslitini av dagsins kanningum, áðrenn endalig støða verður tikin til, um restin av hópinum á skúlanum skal kannast aðru ferð. Hesum taka læknafakligi bólkurin og Uttanríkis- og mentamálaráðið undir við. Í fyrsta umfari hevur hetta ta broyting við sær, at kanningarnar av restinin av næmingahópinum, sum skuldu gerast hósdagin, verða útsettar til fríggjadagin. Tá landslæknin hevur mett um kanningarúrslitini, tekur hann støðu til, um kanningarnar verða framdar fríggjadagin ella ikki. Kunning um hetta verður send tykkum so skjótt avgerðin er tikin. (viðmerking hósdagin kl. 13:50: Hesar kanningar eru nú avlýstar og heimasóttarhadið er loyst. Les um tað her).
Hendan broyting hevur við sær, at øll eru heima og at undirvíst verður á TEAMS sambært tímatalvuni í morgin, hósdagin.


text:
Í mánalýsinum sær hann ein øgiliga stóran skugga á luftini. Hann hoyrir suð av risa-vaksnum veingjum.
Nú sær hann, hvat tað er. Ein yvirvaksin dreki. Tað er Narno, tann reyði drekin, ið fær øll at ristast av bangilsi og at gera, sum Broto krevur. Hetta er fyrstu ferð, hann sær Narno, men hann hevur hoyrt ræðuligar søgur um hann.
Um drekin fær ferilin av honum, so er úti við Lino.
Hann trýstir seg inn at teimum hvøssu tornunum og má bíta tenninar saman fyri ikki at rópa av pínu.
Grønur krabbi
Aftur